Ukraine ikrar tawan semula Laut Hitam
Oleh KOSMO!

30 Mei 2022, 6:30 pm
KIEV –  Menteri Pertahanan Ukraine, Alexey Reznikov mengisytiharkan bahawa Kiev akan ‘tetap menang’ dalam perang menentang Russia, lapor laman berita RT kelmarin.
Reznikov meletakkan harapannya kepada senjata yang dibekalkan  pihak asing terutamanya peluru berpandu antikapal oleh  Denmark.
Dalam hantaran panjang di laman Facebook Sabtu lepas, beliau mengucapkan terima kasih kepada sebilangan negara yang memenuhi stok peluru artileri Ukraine dan memuji Amerika Syarikat (AS) kerana membekalkan meriam 155 milimeter serta  lebih 100 dron pelbagai jenis.
“Saya ingin memaklumkan bahawa pertahanan pantai negara kita bukan sahaja akan diperkuatkan oleh peluru berpandu Harpoon, senjata itu juga akan digunakan oleh pasukan kita yang terlatih,” tambahnya.
Semalam susulan mesyuarat secara online bersama sekutu-sekutu Washington, Setiausaha Pertahanan AS, Lloyd Austin mengumumkan bahawa Denmark akan menghantar sejumlah misil Harpoon ke Ukraine.
Peluru berpandu A/U/RGM-84 Harpoon keluaran Boeing itu adalah misil pemusnah kapal standard yang digunakan oleh Tentera Laut AS. Misil itu mempunyai jarak sasaran sekitar 300 kilometer dan dilengkapi radar aktif untuk membantunya sampai ke sasaran.

Harpoon biasanya dilancarkan sama ada dari kapal perang atau jet pejuang tetapi pelancarnya turut boleh dipindahkan untuk kegunaan darat.
“Saya yakin peluru berpandu Harpoon dan Neptune akan membantu kita membebaskan dan menjadikan Laut Hitam kembali selamat di samping membantu melindungi Odessa,” kata Reznikov. Neptune merujuk kepada peluru berpandu kruz keluaran Ukraine yang didakwa Kiev digunakan untuk memusnahkan kapal perang utama Russia pada April lalu.
Reznikov bukan pegawai Ukraine pertama mengeluarkan kenyataan penuh yakin untuk menawan semula Laut Hitam yang sebahagian besarnya dikuasai oleh Tentera Laut Rusia sejak awal konflik tercetus.
 Selepas penghantaran peluru berpandu Harpoon diumumkan kelmarin, Menteri Dalam Negeri Ukraine, Anton Gerashchenko pula mengeluarkan kenyataan bahawa AS sedang bersiap sedia untuk memusnahkan Armada Laut Hitam Rusia, namun Pentagon segera menafikannya.
Usaha terdahulu Ukraine untuk menawan pos kawalan Laut Hitam di Pulau Ular gagal. Russia menyatakan bahawa serangan ke atas pulau itu awal bulan ini menyebabkan Ukraine kehilangan  30 dron, 14 pesawat dan tiga buah kapal.
Kiev menuduh Russia menyekat pelabuhan utamanya di bandar  Odessa sekali gus menghalang penghantaran makanan daripada memasuki atau keluar dari Ukraine. – Agensi


Pemuda jujur bantu pulangkan beg duit warga emas
Oleh KOSMO!

30 Mei 2022, 5:19 pm
PETALING JAYA – Tular kisah seorang pemuda membantu mencari seorang warga emas yang telah kehilangan beg duit semasa pulang ke Kluang dari Seremban menaiki bas baru-baru ini.
Menerusi perkongsian di Facebook Aku Budak Kluang, warga emas terbabit yang merupakan seorang lelaki berbangsa Cina turut kehilangan wang tunai bernilai $1,000 Dolar Singapura serta beberapa ratus Ringgit Malaysia.
Bagaimanapun, di atas kejujuran seorang pemuda yang berhati mulia, beg tersebut telah dapat ditemukan semula kepada pemiliknya.
“Lelaki tersebut telah menghubungi syarikat bas untuk mencari pakcik ini dan memulangkan dompet itu sendiri kepadanya,” katanya dalam satu hantaran semalam.
Sehubungan itu, katanya, warga emas tersebut turut menghargai usaha lelaki terbabit dan mendoakan kesejahteraan untuknya.
“Terima kasih banyak untuk saudara Melayu yang baik hati ini. Semoga orang yang baik ni panjang umur dan mempunyai kehidupan yang selamat,” ujarnya.

Sementara itu, menjengah ke ruangan komen mendapati orang ramai juga memuji tindakan pemuda terbabit yang disifatkan satu dalam seribu.
“Alhamdulillah, anugerah yang terbaik ibu bapa yang mendidik anaknya menjadi seorang yang jujur, ikhlas dan berhati mulia,” kata Widuri.
“Terbaik anak muda, saya berasa bangga ata kejujuran anda. Tidak semua orang bersikap seperti kamu. Sememangnya satu dalam seribu,” ujar Jimmy.
“Alhamdulillah, anda sangat jujur. Semoga dipanjangkan umur dan dimurahkan rezeki. Amin,” ucap Borhan. – KOSMO! ONLINE


Polis cekup 4 pengedar pil kuda di Kota Bharu, Tumpat
Oleh ROHANA MOHD. NAWI

30 Mei 2022, 5:55 pm
KOTA BHARU – Polis Kelantan menahan empat orang lelaki yang dipercayai terlibat dalam kegiatan pengedaran dadah jenis pil kuda dalam tiga serbuan berasingan di daerah ini dan Tumpat semalam.
Suspek berusia 26 hingga 48 tahun itu ditahan selepas mereka dipercayai menyimpan dadah jenis pil kuda, heroin, epam yang dianggarkan bernilai RM11,550.
Pemangku Ketua Polis Kelantan, Datuk Muhamad Zaki Harun berkata, dua suspek ditahan dalam serbuan pertama yang dijalankan kira-kira pukul 1 pagi di sebuah rumah di Wakaf Bharu, Tumpat.
Menurutnya, dalam serbuan itu, lelaki berusia 41 dan 48 tahun itu diberkas selepas polis menemui 1,020 pil kuda dan empat biji epam bernilai RM6,000 berada dalam milikan mereka.
“Sejam setengah kemudian, polis telah menjalankan serbuan di sebuah rumah di Kampung Jal Kechik, Tumpat dan menahan seorang lelaki berusia 46 tahun sebelum merampas 23 biji pil kuda bernilai RM730.
“Dalam serbuan ketiga di sebuah rumah di Kampung Sireh di sini, seorang lagi lelaki berusia 26 tahun ditahan selepas dipercayai mengedar 55 biji pil kuda yang dianggarkan bernilai RM550,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Muhamad Zaki, pil kuda merupakan antara dadah yang popular di Kelantan berbanding dadah jenis heroin kerana penagih boleh membelinya pada harga RM10 sebiji.
Katanya, harga pil tersebut yang murah merupakan antara faktor yang menyebabkan permintaannya tinggi.
Tambahnya, keempat-empat lelaki disiasat mengikut Seksyen 39B Akta Dadah Berbahaya 1952. – KOSMO! ONLINE


Pemandu acu pistol mainan mengaku bergurau dengan anak buah
Oleh NURUL AIN NATASHA MAZLAN

30 Mei 2022, 5:30 pm
PETALING JAYA – Tindakan seorang lelaki mengeluarkan sepucuk pistol dari tingkap ketika memandu akhirnya membawa padah apabila suspek telah ditahan polis di sekitar Damansara semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek merupakan seorang lelaki tempatan berusia 28 tahun yang disyaki terlibat dalam kejadian tersebut.
Tambahnya, polis turut merampas sebuah kereta jenis Proton wira dan sepucuk pistol mainan di sebuah apartmen di Bandar Sri Damansara bagi tujuan siasatan.
“Siasatan awal mendapati, suspek mengaku terlibat dan mendakwa pistol mainan yang berharga RM2.40 itu adalah milik anak buahnya.
“Suspek mendakwa dia sedang bermain dengan anak buahnya ketika kejadian yang berlaku pada pukul 7.03 petang,” katanya dalam kenyataan di sini hari ini.
Mengulas lanjut, suspek telah dibawa ke Mahkamah Majistret Petaling Jaya pada hari ini bagi permohonan tahanan reman.

“Hasil siasatan rekod lampau mendapati, suspek mempunyai satu rekod lampau berkaitan jenayah.
“Kes disiasat di bawah Seksyen 26 Akta Senjata 1960,” jelasnya. – KOSMO! ONLINE.


Netizen keliru fesyen rambut aneh singa
Oleh KOSMO!

30 Mei 2022, 6:00 pm
BEIJING – Gaya rambut seekor singa jantan di Zoo Guangzhou, China  menarik perhatian netizen kerana kelihatan mirip fesyen bintang realiti televisyen, Tiger King, lapor portal berita Mothership kelmarin.
Foto tular itu dimuat naik oleh seorang pengunjung di laman sosial Little Red Book.
Rambut singa yang kebiasaannya berbentuk bulat dilihat bertukar segi empat dengan rambut di bahagian depan dipotong pendek.
Gaya rambut aneh itu mengundang kritikan orang ramai yang menganggap ia telah mengganggu aura dan personaliti Raja Rimba itu.
Menurut seorang pengguna laman sosial tempatan, rambut dan bulu singa tersebut bukan seperti yang dipaparkan dalam gambar tersebut semasa dia melihatnya tidak sampai seminggu lalu.
Pengguna yang menyiarkan gambar itu membuat spekulasi bahawa penjaga zoo adalah orang yang memberi haiwan itu gaya rambut pelik.

Sebagai tindak balas kepada pertanyaan oleh saluran media Guangzhou, seorang pekerja di zoo menjelaskan bahawa penjaga zoo tidak akan pernah berani memotong rambut singa itu dan gaya rambut ini disebabkan oleh suhu lembap di Guangzhou.
Kakitangan itu berkata, singa kebiasaannya membersihkan diri sendiri sebagaimana kucing melakukannya iaitu dengan menjilat dan mengais bulunya. – Agensi


Pemandu Myvi tular pandu bahaya di MRR2 dijel, denda
Oleh NUZULSHAM SHAMSUDDIN

30 Mei 2022, 5:16 pm
KUALA LUMPUR – Seorang pemandu kereta Perodua Myvi berwarna putih yang tular di media sosial memandu dengan berbahaya di Jalan Lingkaran Tengah 2 (MRR2), dipenjara sebulan dan didenda RM16,000 oleh Mahkamah Majistret di sini hari ini.
Majistret Fardiana Haryanti Ahmad Razali menjatuhkan hukuman itu terhadap M. Yuvarajan, 32, selepas lelaki itu mengaku bersalah atas dua pertuduhan yang disabitkan ke atasnya.
Mengikut pertuduhan pertama, tertuduh didakwa kereta jenis Perodua Myvi warna putih dengan cara melulu yang membahayakan pengguna jalan raya lain.
Bagi pertuduhan itu pendakwaan dikemukakan mengikut Seksyen 42 (1) Akta Pengangkutan Jalan 1987 dan boleh dihukum di bawah akta sama, yang membawa hukuman penjara maksimum lima tahun dan denda tidak kurang RM5,000 dan maksimum RM15,000 serta hilang kelayakan memegang atau mendapatkan lesen memandu tidak kurang lima tahun.
Yuvarajan dibawa anggota polis trafik ke Mahkamah Majistret di sini hari ini.
Sementara pertuduhan kedua, tertuduh didakwa menggunakan nombor pendaftaran palsu, mengikut Seksyen 108(3)(e) Akta Pengangkutan Jalan 1987 yang didakwa mengikut akta sama, yang membawa hukuman denda tidak kurang RM5,000 dan maksimum RM20,000 atau penjara tidak kurang setahun dan maksimum lima tahun atau kedua-duanya.
Kedua-dua kesalahan itu dilakukan di Lebuhraya Lingkaran Tengah 2 (MRR2), pukul 5.30 petang pada 7 Mei lalu.

Bagi pertuduhan pertama mahkamah menjatuhkan hukuman penjara sebulan dan denda RM8,000 manakala bagi pertuduhan kedua mahkamah turut menjatuhkan hukuman denda jumlah yang sama.
Mahkamah turut memerintahkan tertuduh dipenjara empat bulan jika gagal membayar denda berjumlah RM16,000 itu.
Kosmo! Online 11 Mei lalu melaporkan pemandu kereta Perodua Myvi berwarna putih yang tular di media sosial memandu dengan berbahaya di MRR2) selain membuat provokasi terhadap kereta lain baru-baru ini berjaya diberkas.
Kejadian berlaku ketika mangsa sedang memandu di Jalan MRR2 berhampiran Taman Layang-Layang, namun secara tiba-tiba sebuah Perodua Myvi dengan nombor pendaftaran yang berada di hadapan bertindak membrek sedikit-sedikit.
Ekoran itu telah menyebabkan mangsa hampir berlanggar dengan kereta terbabit sebelum suspek mengeluarkan sebatang kayu panjang melalui tingkap keretanya sambil menjerit-jerit, namun mangsa tidak pasti apa yang dituturkan lelaki itu. – KOSMO! ONLINE


Produk babi diletak sebelah produk halal
Oleh ISWAN SHAFIQ ISA

30 Mei 2022, 5:13 pm
SEBERANG PERAI – Dua buah kedai serbaneka di Jalan Raja Uda, Butterworth di sini dikesan meletakkan produk makanan tidak halal seperti babi bersama produk halal sehingga menimbulkan keraguan pengguna.
Ketua Unit Penguatkuasaan Bahagian Keselamatan dan Kualiti Makanan (BKKM) Jabatan Kesihatan negeri, Mohd. Wazir Khalid berkata, pihaknya mendapati dua buah kedai serbaneka yang menjual produk makanan import popular dari Korea Selatan dan Jepun itu melakukan tindakan tersebut semasa melakukan operasi hari ini.
Kata Mohd. Wazir, pihaknya menasihatkan pemilik kedai berkenaan supaya membuat pengasingan segera agar tidak mengelirukan pengguna.
“Pengguna di luar sana mungkin tidak tahu makanan di sini ada yang telah bercampur (diletakkan di tempat yang sama).
“Pada masa yang sama, isu ini juga melibatkan soal sensitiviti terutamanya kepada pengguna muslim atau mereka yang beragama Islam,” katanya kepada pemberita hari ini.
Dalam pada itu, beliau berkata, empat kompaun dengan notis yang bernilai hampir RM15,000 dikeluarkan kepada pemilik di kedua-dua buah kedai serbaneka tersebut atas kesalahan berkaitan pelabelan.

Pada masa yang sama katanya, kira-kira 400 unit produk yang tidak mempunyai alamat pengimport dan tidak mengandungi sebarang maklumat yang ditulis dalam Bahasa Melayu atau Inggeris bernilai RM1,500 turut disita mengikut Peraturan 10 dan 11 Akta Makanan 1985 iaitu berkaitan pelabelan.
Tambah Mohd. Wazir, pihaknya tidak menolak kemungkinan makanan yang tidak dilabel itu dibawa masuk ke negara ini secara haram atau tidak sah.
“Kita tak nafikan perkara itu sebab terlalu banyak makanan import seperti dari Korea (Selatan) yang masuk ke negara ini secara pukal.
“Apabila ia didaftarkan pula, hanya satu atau dua produk saja, walhal, banyak (produk) makanan lain ada di dalamnya,” katanya. – KOSMO! ONLINE


Lebih 40 ajaran sesat di Selangor sentiasa dipantau
Oleh ABDUL RAZAK IDRIS

30 Mei 2022, 5:09 pm
SHAH ALAM – Lebih 40 ajaran sesat di Selangor sentiasa dipantau termasuk sebarang cubaan ajaran agama berkenaan menerusi alam siber.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Selangor, Mohd. Zawawi Ahmad Mughni berkata, ini bagi mengelakkan pihak tertentu menyebarkan dakyah sehingga menimbulkan kekeliruan di laman sosial.
Katanya, antara ajaran sesat yang dikesan dan dipantau termasuk Ajaran Ibu Yati, Asma Al Husna, Millah Abraham, Perjalanan Mimpi Yang Terakhir (PMYT) atau ajaran Sittah Annur dan Rasul Melayu.
“Kita tidak pernah berhenti daripada memantau ajaran sesat yang dibimbangi memesong akidah umat Islam.
“Buat masa ini, terdapat lebih 40 ajaran sesat yang dilaporkan di negeri ini,” katanya ketika ditemui pemberita selepas merasmikan Penutupan Konvensyen Perundangan Jenayah Syariah Negeri Selangor di Masjid Sultan Salahuddin Abdul Aziz Shah, hari ini.
Mengulas lanjut, Mohd. Zawawi menegaskan adalah tidak wajar ajaran agama dijadikan bahan jenaka.

“Sebelum ini, tular ritual buah kelapa dan teropong beberapa tahun lalu yang dianggap sebagai perkara melucukan oleh sesetengah pihak.
“Begitu juga video tular, kipas angin dijadikan makmum solat oleh pihak tertentu. Jika ada keperluan kita akan siasat walaupun ada yang menganggap ia sekadar gurauan,”katanya. -KOSMO!ONLINE


PTPTN rai pemenang kempen Gong Xi Ang Pow, myPTPTN Klik-klik je!
Oleh HARRITH HISHAM

30 Mei 2022, 6:52 pm
PETALING JAYA – Perbadanan Tabung Pendidikan Tinggi Nasional (PTPTN) meraikan pemenang Kempen Gong Xi Ang Pow 2022 dan Kempen myPTPTN Klik-klik je! di Hotel Royale Chulan, Kuala Lumpur sempena Majlis Mesra Bersama Pelanggan hari ini.
Kempen yang bertemakan ‘Gong Xi Simpan, Kongsi Ong! Hari-Hari Mesti Mau Simpan Tau!’ itu merupakan kempen simbolik yang diadakan bagi meraikan kemeriahan Tahun Baru Cina agar kasih sayang sama-sama dirasai oleh masyarakat Malaysia yang berbilang bangsa.
Seramai lapan orang pemenang setiap negeri telah memenangi hadiah keseluruhan hampir RM100,000 yang mana pemenang tempat pertama membawa pulang televisyen (TV) Pintar 4K 50 inci, diikuti hadiah berupa periuk tekanan tinggi (kedua) dan sebuah basikal lipat (ketiga).
Pengerusi PTPTN, Datuk Wan Saiful Wan Jan berkata, mewakili barisan Ahli Lembaga pengurusan dan pengurusan PTPTN, beliau mengucapkan syabas dan tahniah kepada para pemenang kedua-dua kempen yang diadakan.
“Saya harap hadiah yang dimenangi ini dapat dimanfaatkan sebaiknya untuk keluarga dan masa hadapan anak-anak. Semoga dengan kemenangan ini menyuntik semangat dan motivasi kepada orang ramai untuk terus menabung dalam Simpan SSPN,” katanya dalam kenyataan hari ini.
Sementara itu, Wan Saiful berkata, usaha ini juga membantu Simpan SSPN dalam mengekalkan portfolio cemerlang bermula tahun 2018 dengan jumlah keseluruhan deposit terkumpul sebanyak RM12.05 billion.

“Secara keseluruhan, setakat 30 April 2020, sebanyak 5.36 juta akaun Simpan SSPN telah dibuka sejak instrumen simpanan ini diperkenalkan pada tahun 2004.
“Hari ini, saya gembira kerana visi ini telah berjaya diterjemahkan oleh para pegawai PTPTN melalui kutipan deposit Simpan SSPN yang sudah empat tahun berturut-turut mencatatkan peningkatan yang signifikan,” ujarnya.
Dalam pada itu, turut diraikan pada majlis tersebut adalah pemenang Kempen myPTPTN Klikklik je! yang menawarkan hadiah keseluruhan berupa wang tunai berjumlah RM250,000 manakala lima pemenang lagi menerima Ang Pow bernilai RM388 setiap seorang sebagai hadiah saguhati.
Hadiah yang disediakan untuk 25 pemenang sempena Sambutan Jubli Perak 25 Tahun PTPTN itu adalah untuk menggalakkan pelanggan memuat turun dan menggunakan aplikasi mudah alih myPTPTN.
“Orang ramai boleh memuat turun myPTPTN sekarang dan manfaatkan pelbagai perkhidmatan yang telah disediakan.
“Aplikasi myPTPTN boleh dimuat turun di telefon mudah alih melalui platform pengedaran digital seperti ‘App Store’ bagi pengguna iOS,’Play Store’ bagi pengguna Android dan ‘Huawei AppGallery’ bagi pengguna Huawei,” jelasnya. -KOSMO! ONLINE


KJ dilantik sebulat suara wakili Pasifik Barat
Oleh AMREE AHMAD

30 Mei 2022, 6:02 pm
PUTRAJAYA – Mesyuarat Lembaga Eksekutif Ke-151 Pertubuhan Kesihatan Sedunia (WHO) telah bersetuju melantik Menteri Kesihatan, Khairy Jamaluddin sebagai Naib Pengerusinya.
Berita gembira itu dimaklumkan sendiri oleh Ketua Pengarah Kesihatan, Tan Sri Dr. Noor Hisham Abdullah menerusi hantaran dimuat naik dalam laman sosial Facebook beliau hari ini.
“Alhamdulillah dan tahniah kepada YB Menteri Kesihatan atas pelantikan itu dan Malaysia kini berkhidmat sebagai ahli Lembaga Eksekutif WHO dari tahun 2021 sehingga 2024,” nukilnya.
Ujar beliau, mesyuarat itu sebulat suara bersetuju dengan pelantikan tersebut bagi mewakili Rantau Pasifik Barat selain empat wakil dari China, Micronesia, Jepun, dan Korea Selatan.
Lembaga itu terdiri 34 ahli bermesyuarat setiap Januari untuk agenda Perhimpunan Kesihatan Sedunia dan mempertimbangkan segala resolusi di ibu pejabat WHO di Geneva, Switzerland.
Pelantikan tersebut jelasnya, tidak pernah terjadi lagi sebelum ini dan satu penghormatan besar buat Malaysia dan bukti negara ini sentiasa terdepan dalam bidang kesihatan awam global.

“Selain kepimpinan kita yang kuat, Malaysia akan menyumbang ke arah kejayaan usaha WHO menerajui komuniti antarabangsa meliputi pelbagai cabaran sejagat,” tambah Noor Hisham.
Usaha itu ujarnya, termasuk tindak balas wabak Covid-19, inovasi kesihatan digital, penuaan aktif, isu kesihatan mental, permasalahan penyakit tidak berjangkit dan perubahan iklim. – KOSMO! ONLINE


SKM akan batal 289 koperasi tidak aktif di Kelantan
Oleh ROSLIZA MOHAMED

30 Mei 2022, 5:01 pm
KOTA BHARU – Suruhanjaya Koperasi Malaysia (SKM) Kelantan tidak teragak-agak untuk membatalkan sebanyak 289 daripada 939 buah koperasi berdaftar di negeri ini sekiranya didapati tidak aktif selepas tempoh tiga tahun.
Pengarahnya, Zainudin Mohamed berkata, SKM sentiasa melakukan pemantauan dan penelitian terhadap koperasi yang berdaftar di negeri ini dari semasa ke semasa.
“Hasil pemantauan SKM ketika ini mendapati sebanyak 289 koperasi dilihat tidak aktif. Tindakan pembatalan akan dilakukan selepas tempoh tiga tahun termasuk akan diberi masa selama enam bulan untuk koperasi diaktifkan sebelum tindakan diambil.
“Beberapa perkara perlu diambil oleh pihak koperasi iaitu dengan mengadakan mesyuarat agung, audit dan dan lain-lain bagi memastikan koperasi yang ditubuhkan itu beroperasi dengan baik,” katanya pada sidang akhbar selepas Majlis Aidilfitri SKM dan Pra Pelancaran Sambutan 100 Tahun Gerakan Koperasi Peringkat Kelantan di sebuah hotel di sini hari ini.
Mengulas lanjut Zainudin berkata, jumlah keseluruhan ahli daripada 939 koperasi di Kelantan dianggarkan seramai 318,000 orang dan pihaknya sudah membatalkan lebih 15 koperasi di negeri ini kerana tidak aktif pada tahun ini.
Katanya, pembatalan itu tiada kaitan dengan pelaksanaan Perintah Kawalan Pergerakan semasa musim pandemik Covid-19 yang lalu. – KOSMO! ONLINE


Jihan Muse hamil anak kedua ketika positif Covid-19
Oleh MOHAMMAD SHAHEMY AZMI

30 Mei 2022, 5:06 pm
PETALING JAYA – Selepas ramai berteka-teki, pelawak dan juga pengacara Jihan Muse akhirnya mendedahkan dirinya kini sedang sarat hamil enam bulan anak kedua.
Ujar pemilik nama lengkap Nur Jihan Musa, 39, dirinya mendapat tahu sedang berbadan dua selepas melakukan ujian calitan Covid-19 sebagai prosedur wajib untuk menjadi pengacara Anugerah Meletop Era 2021 (AME2021) yang sepatutnya berlangsung pada Januari lalu.
Bagaimanapun, hasil ujian Covid-19 yang dilakukan mendapati dirinya positif virus tersebut sekali gus menjadi antara punca acara AME2021 ditunda.
“Gara-gara positif Covid-19, saya telah dimasukkan ke hospital Sungai Buloh. Ketika di hospital baru saya dapat tahu positif dua perkara. Covid-19 dan hamil,” ujarnya.
Jihan yang ditemui ketika AME2021 yang berlangsung di Pusat Konvensyen Antarabangsa Putrajaya (PICC) malam tadi bersyukur kerana tidak mengalami simptom yang teruk ketika positif Covid-19 walaupun sedang hamil.
“Syukur alhamdulillah saya tidak mengalami gejala yang teruk. Saya juga melalui pengalaman ditempatkan bersama ibu-ibu lain yang sedang sarat hamil di dalam wad.

“Malah ada yang lebih teruk daripada saya. Berada selama 10 hari di dalam wad mengajar saya untuk lebih bersyukur menikmati kehidupan,”katanya.
Sama seperti mana-mana ibu hamil yang lain, Jihan juga mengambil pendekatan untuk tidak menghebohkan berita tentang kehamilannya kerana merasakan masih terlalu awal.
Ditambah pula dirinya ketika itu sedang dijangkiti Covid-19 membuatkan pengacara program Gegar Vaganza itu mengunci mulut
“Tapi saya bersyukur kerana sudah lama menginginkan seorang lagi anak. umur saya pun semakin lanjut. suami sangat gembira apabila mendapat tahu saya hamil,” kata Jihan.
Untuk info, Jihan mendirikan rumah tangga bersama Ungku Hariz pada 20 Mac 2016 dan dikurniakan seorang anak lelaki, Ungku Arsalan Haq yang kini berusia empat tahun. – KOSMO! ONLINE


Tahanan reman suspek kedua kes tanam pokok ganja dilanjut
Oleh ABDUL RASHID ABDUL RAHMAN

30 Mei 2022, 4:50 pm
BENTONG – Selepas gagal mendapat perintah lanjutan tahanan reman ke atas seorang bekas diplomat Sabtu lalu, polis berjaya mendapatkan perintah lanjutan tahanan reman ke atas suspek kedua yang disyaki terlibat dalam aktiviti penanaman pokok ganja di Janda Baik hari ini.
Ketua Polis Daerah Bentong, Superintendan Zaiham Mohd. Kahar berkata, tahanan reman ke atas suspek kedua berumur 53 tahun yang juga anak kepada suspek pertama itu disambung selama lima hari bagi membantu siasatan.
“Permohonan reman kali kedua bagi suspek kedua di bawah Seksyen 117 Kanun Prosedur Jenayah dibenarkan selama lima hari mulai 31 Mei 2022 sehingga 4 Jun 2022,” katanya di sini hari ini.
Sabtu lalu pihak polis gagal mendapatkan perintah bagi menyambung tahanan reman ke atas seorang bekas diplomat bergelar Datuk yang ditahan kerana disyaki menanam ganja di Janda Baik baru-baru ini.
Difahamkan Majistret Shahrul Ekhsan Hasim tidak membenarkan permohonan reman kedua yang dibuat pihak polis.
Susulan itu warga emas berusia 78 tahun itu dibebaskan meskipun terdapat permohonan daripada pihak polis bagi mendapatkan tambahan reman bagi siasatan lanjut.

Baru-baru ini Kosmo! melaporkan polis berjaya menumpaskan aktiviti penanaman ganja ‘ala ladang’ di pusat peranginan Janda Baik selepas menahan seorang lelaki bergelar Datuk yang juga bekas diplomat bersama anaknya.
Susulan itu pada 21 Mei lalu polis menahan seorang lelaki berumur 78 tahun di sebuah rumah di Kampung Sum Sum Hilir di Janda Baik dan menahan seorang lagi suspek lelaki berusia 53 tahun yang merupakan anak suspek pertama di Shah Alam pada 24 Mei lalu. – KOSMO! ONLINE


Kes Bella: Saksi mengaku air termos tumpah, bukan penapis air
Oleh NUZULSHAM SHAMSUDDIN

30 Mei 2022, 4:54 pm
KUALA LUMPUR – Saksi pendakwaan kelima Yasmin Nahar Mahmood, 19, hari ini mengakui bahawa kecederaan lecur pada remaja Sindrom Down Bella disebabkan tumpahan air termos dan bukan dari penapis air (Cuckoo) dalam kejadian di Rumah Bonda di Wangsa Maju pada Mei tahun lalu.
Yasmin mengakui perkara itu selepas bersetuju dengan cadangan soalan peguam Nurul Hafidzah Hassan bahawa air yang tertumpah pada Bella sehingga cedera adalah air termos yang berada di bilik laundry (dobi) yang mana Bella bermain dengan termos tersebut sebelum kejadian.
Ketika ditanya, ketika memberi keterangan pada pihak polis di lobi kondo bahawa air yang tumpah pada Bella adalah air termos, saksi itu menjawab ‘setuju’.
Dalam pada itu, saksi itu tidak pasti punca berlakunya tumpahan air termos pada Bella pada 6 Mei tahun lalu itu adakah disebabkan remaja itu dan seorang lagi penghuni yang dikenali Balqis bergaduh selepas Bella dikatakan menghabiskan pencuci muka dan makanan ringan milik Balqis.
Sebelum ini semasa perbicaraan lalu, Yasmin  pernah bersetuju dengan cadangan pihak pembelaan bahawa Bella dicurah air panas tiga kali sehari dengan menggunakan picagari dan cawan.
Menurut saksi itu, dia sendiri mengambil air panas tersebut daripada alat penapis air (Cuckoo) yang mana air itu ada mengeluarkan wap dan pernah tertumpah.

Sementara itu, dalam prosiding sama, saksi itu tidak bersetuju dengan soalan peguam Nur A’minahtul Mardiah Md. Nor yang mengatakan bahawa seorang penghuni lain yang dikenali sebagai ‘Siti’ telah melihatnya mengikat Bella dan tidak memberi remaja itu minum air.
Pada prosiding sebelah petang pula ketika pemeriksaan semula Timbalan Pendakwa Raya Zahida Zakaria, saksi itu mengakui bahawa dia tidak menceritakan atau memberi maklumat mengenai kewujudan kain yang dikatakan disumbat pada mulut Bella kepada pihak polis semasa siasatan dijalankan.
Perbicaraan di hadapan Hakim Mahkamah Sesyen Izralizam Sanusi  bersambung lagi esok.
Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.
Pendakwaan dikemukakan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – KOSMO! ONLINE


Polis terus jihad banteras dadah, gejala sosial di Kelantan
Oleh TOREK SULONG

30 Mei 2022, 4:57 pm
BACHOK – Polis Diraja Malaysia akan terus berjihad untuk mememerangi jenayah melibatkan dadah dan pelbagai gejala sosial di Kelantan dalam usaha untuk mengembalikan semula martabat negeri serambi Mekah itu pada kaca mata masyarakat luar.
Pemangku Ketua Polis Kelantan, Datuk Muhamad Zaki Harun berkata, sehubungan itu, kerjasama dengan Majlis Agama dan Adat Istiadat Melayu Kelantan (Maik) dan Jabatan Hal Ehwal Agama Islam Negeri Kelantan (Jaheaik) akan terus diperkukuhkan untuk mencapai matlamat berkenaan.
Menurutnya, kes dadah terutamanya pengedaran dan penagihan pil kuda di Kelantan merupakan antara fokus utama yang perlu dibanteras ketika ini.
“Gelaran serambi Mekah tercalar dengan kegiatan dadah dan gejala sosial lain sehingga masyakat luar membuat pelbagai tafsiran terhadap negeri ini.
“Penagih perlu dirawat manakala pengedar perlu dijejaki. Anak muda juga seharusnya dibimbing dengan pelbagai pengisian yang berfaedah,” katanya ketika berucap pada Majlis Sambutan Hari Raya Aidilfitri, Peringkat Ibu Pejabat Polis Daerah Bachok di Balai Polis Jelawat di sini hari ini.
Hadir sama, Ketua Polis Daerah Bachok, Superintendan Mohamad Ismail Jamaludin dan Ahli Dewan Undangan Negeri (ADUN) Pantai Irama, Mohd. Huzaimy Che Husin.

Menurut Muhamad Zaki, hubungan Ketua Polis Daerah dengan Ketua Jajahan, ADUN, pemimpin setempat dan pegawai kanan pelbagai agensi kerajaan dilihat mampu menjayakan matlamat itu. – KOSMO! ONLINE


Polis siasat Perodua Axia lawan arus
Oleh MUHD AFIQ AL-HAFIZ MAT YUSOF

30 Mei 2022, 5:04 pm
PETALING JAYA – Polis sedang menjalankan siasatan berhubung tindakan seorang pemandu kereta Perodua Axia yang memandu melawan arus di Jalan SS4 di sini baru-baru ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya telah menerima laporan polis pada hari ini sekitar pukul 9.30 pagi.
“Polis juga memohon kerjasama pemilik rakaman kamera papan pemuka (dash cam) untuk tampil ke Ibu Pejabat Polis Daerah Petaling Jaya untuk membantu siasatan.
“Kes ini akan disiasat di bawah Seksyen 42(1) Akta Pengangkutan Jalan 1987 kerana memandu secara melulu dan berbahaya. Tindakan tegas juga akan diambil,” katanya dalam kenyataan di sini hari ini.
Mengulas lanjut, pihaknya juga ingin mengingatkan pengguna jalan raya agar sentiasa mematuhi undang-undang lalu lintas bagi mengelak kemalangan.
“Orang ramai juga dinasihatkan supaya tidak menyebarkan, muat naik atau berkongsi video serta gambar yang boleh menimbulkan keresahan pengguna jalan raya,” jelasnya. – KOSMO! ONLINE.


Mangsa, waris gagal daftar award semakan kehakiman
Oleh NORLIZAH ABAS

30 Mei 2022, 5:08 pm
KUALA LUMPUR – Seramai 10 mangsa dan waris penuntut yang terkesan akibat pengambilan vaksin Covid-19, gagal mendaftarkan award semakan kehakiman yang diberikan kepada mereka oleh Mahkamah Timbang Tara.
Perkara itu ditentukan selepas Mahkamah Tinggi di sini menolak permohonan mereka atas alasan Mahkamah Timbang Tara tiada bidang kuasa untuk mendaftarkan award tersebut.
Award semakan kehakiman itu berkaitan tindakan undang-undang yang akan diambil penuntut terbabit bagi mencabar keputusan kerajaan menggubal dasar Program Imunisasi COVID-19 Kebangsaan (PICK).
Mereka mendakwa, pelaksanaan PICK menyebabkan kematian penuntut (yang memohon melalui waris si mati), kesan advers susulan imunisasi (AEFI) dan diskriminasi terhadap mereka yang menolak suntikan.
Dalam keputusan hari ini, Hakim Datuk Amarjeet Singh turut mencadangkan supaya pemohon mengemukakan semakan kehakiman secara terus ke Mahkamah Tinggi mengikut prosedur yang betul.
“Semakan kehakiman tidak kisah secara ex-parte atau inter-parte (kedua-dua pihak). Mengikut apa yang kamu (pasukan pembelaan) beritahu saya, ada individu yang menerima kesan (akibat pengambilan vaksin).

“Oleh itu, kamu boleh failkan saman sivil bagi menuntut kerugian berkaitan vaksin. Tetapi sekarang kamu mahu saya daftarkan ‘award’ bagi membolehkan pendengaran dibuat di Mahkamah Tinggi.
“Saya tidak boleh daftarkan ‘award’ itu. Pengantara tiada kuasa berkaitan ‘award’. Awak tidak kehilangan apa-apa lagi jadi boleh failkan semakan kehakiman di Mahkamah Tinggi,” katanya.
Pada 25 April lalu, sekumpulan individu berhimpun di hadapan Kompleks Mahkamah Kuala Lumpur bagi menuntut hak rakyat yang terkesan akibat vaksin. NGO itu termasuk Persatuan Prihatin Anak Jati Johor (PPAJJ), Persatuan Pengguna Islam Malaysia (PPIM) dan Pertubuhan Kebajikan Hal Ehwal Islam Malaysia. – KOSMO! ONLINE


Misha Omar sebak terkenang soalan ‘tribute’ Siti Sarah
Oleh SAIRUL ZAMRI MISRANI

30 Mei 2022, 4:30 pm
PETALING JAYA – Penyanyi versatil Misha Omar mengakui tersentuh dan masih terngiang-ngiang mengenai soalan yang pernah diajukan rakan baiknya, Allahyarham Siti Sarah sekitar 15 tahun lalu.
Kata Misha, Allahyarham Sarah pernah bertanya kepadanya adakah akan ada segmen tribute khas buat mereka berdua andai ditakdirnya sudah tiada nanti.
“Kak Chah (panggilan buat Misha) rasa, bila sampai masa kita, ada ke segmen tribute untuk kita?
“Saya ketawa memandangkan kami baru setahun jagung ketika itu. Saya kata kalau kita ada banyak hits (lagu popular), Insya-Allah mesti ada.
“Dia kemudiannya bertanya lagi: “Tapi nanti, siapa yang akan nyanyi lagu-lagu kita?,” tulis Misha menerusi hantaran dalam Instagramnya.
Tambah Misha, kehilangan arwah Sarah mengajar jiwanya untuk menjadi lebih kuat dan tetap akan menjadi kenangan dalam jiwa.

“Tugasan di Anugerah MeleTOP Era 2021 (AME2021) malam tadi amat berat untuk saya galas. Kerana hal ini pernah saya bualkan bersama Allahyarham Siti Sarah Raissuddin.
“Setiap patah perkataan dalam lirik lagu Bersamamu hit me differently (memukul saya dengan beza sekali).
“Dilema perasaan antara mahu menyanyi dan menangis tiba-tiba bersatu menjadi segumpal rasa tersekat pada kerongkong, yang tidak juga saya temukan perkataan yang lebih tepat untuk menggambarkannya,” luahnya.
Kata pelantun lagu Tanpa Rela itu lagi, pengalaman melakukan persembahan tribute semalam merupakan satu pengalaman yang tidak akan dilupakannya sampai bila-bila.
“Impian Allahyarham Allah kabulkan, ada segmen tribute untuknya dan yang menyanyikan lagu hits beliau bukan calang orangnya, @ainaabdul.
“Pasti dia bangga masakan tidak, saya sahabatnya hati turut berbunga mendengar alunan Aina begitu baik melalui ke hujung dunia. Semoga kalian terhibur. Semoga nama Allahyarham tidak lekang dalam bacaan Al-Fatihah, Yasin dan doa kalian,” katanya lagi.
Terdahulu, Allahyarham Siti Sarah menghembuskan nafas terakhir pada 9 Ogos 2021 selepas bertarung nyawa akibat Covid-19.
Allahyarham meninggalkan suami yang juga pelawak Shuib Sepahtu dan empat cahaya mata, Uwais Alqarni, 11, Dzahira Talita Zahra, 9, Ariq Matin, 7, serta Ayash Affan yang kini berusia sembilan bulan. – KOSMO! ONLINE


Berang ditegur curi duit ibu, penganggur mahu tikam rakan
Oleh MUHD AFIQ AL-HAFIZ MAT YUSOF

30 Mei 2022, 5:00 pm
AMPANG JAYA – Berang ditegur supaya tidak mencuri duit ibu sendiri, seorang lelaki sanggup mengacu sebilah pisau dan mengancam untuk mencederakan rakannya dalam kejadian di kawasan gerai makanan sekitar Pandan Indah tengah malam tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 12.30 tengah malam ketika pengadu berusia 36 tahun yang bekerja sebagai jurujual komputer berada di kawasan tersebut.
“Suspek yang juga seorang penganggur telah datang ke arah mangsa dalam keadaan mengamuk dan mengacu sebilah pisau pemotong sayur untuk mencederakan mangsa.
“Kira-kira pukul 1 pagi, polis telah berjaya mengesan dan menahan suspek yang berusia 32 tahun di Jalan Pandan Indah dekat sini serta merampas pisau yang dipercayai digunakan ketika kejadian,” katanya dalam kenyataan di sini hari ini.
Mohamad Farouk memberitahu, suspek yang mempunyai lapan rekod lampau berkaitan jenayah dan dadah itu berang kerana mangsa telah menegurnya agar tidak mencuri duit ibu sendiri.
“Siasatan awal mendapati, suspek tidak berpuas hati dengan teguran kenalannya itu yang menasihatkan agar tidak mencuri duit ibunya sendiri dan memberitahu agar mangsa tidak perlu mencampuri urusannya.

“Kes disiasat di bawah Seksyen 506 Kanun Keseksaan kerana melakukan ugutan jenayah,” jelasnya. – KOSMO! ONLINE.


Tidak bayar parkir, kereta mainan budak kena tunda
Oleh KOSMO!

30 Mei 2022, 5:06 pm
LONDON – Satu rakaman video di Britain yang menunjukkan kereta mainan kanak-kanak ditunda menjadi tular dalam aplikasi TikTok, lapor portal berita MailOnline semalam.
Menerusi muat naik dalam akaun @Drose3pt, sebuah trak tunda dirakam mengangkut kereta mainan berwarna merah jambu  itu yang dipercayai kerana kesalahan meletak kenderaan di tempat tidak sepatutnya atau tidak membayar tiket parkir.
“Kasihan, pemandunya (kanak-kanak) mungkin singgah di kedai untuk membeli aiskrim,” tulis pengguna tersebut.
Video itu mencatat lebih 170,000 tontonan  dan menerima 36,000 tanda suka.
Seorang pengguna media sosial meninggalkan komen berseloroh mengatakan bahawa majlis bandar raya di London akan menunda apa sahaja.
“Pasti pegawai tiket parkir mendapat bonus lebih pada bulan ini kerana berjaya menyaman kereta mainan.

“Ini adalah pengajaran kepada kanak-kanak bahawa tiada benda percuma di dunia ini,” kata seorang lagi netizen. – Agensi


3 kapal tangki pindah minyak secara haram disita
Oleh MASTURAH SURADI

30 Mei 2022, 3:26 pm
KOTA TINGGI – Tiga buah kapal tangki yang berdaftar di Singapura, Malabo dan Monrovia ditahan selepas disyaki melakukan pemindahan minyak secara haram di perairan Johor Timur semalam.
Pengarah Agensi Penguatkuasaan Maritim Malaysia (Maritim Malaysia) Negeri Johor, Laksamana Pertama Maritim Nurul Hizam Zakaria berkata, ketiga-tiga kapal tangki itu ditahan dalam satu operasi yang melibatkan aset Zon Maritim Tanjung Sedili, sebuah pesawat udara milik Maritim Malaysia dan tujuh anggota Pasukan Tindakan Khas Maritim Malaysia.
Katanya, kesemua kapal tangki tersebut telah ditahan di kedudukan 9.1 batu nautika timur Tanjung Siang, pada pukul 12 tengah hari sehingga 7 malam.
“Penahanan terpaksa dilakukan secara ‘force boarding’ oleh Pasukan Tindakan Khas Maritim Malaysia berikutan kedegilan kapal tangki terbabit memberikan kerjasama untuk diperiksa.
“Kapal tangki yang berdaftar di Singapura, Malabo dan Monrovia itu dikendalikan 39 kru terdiri daripada warga Indonesia, Singapura dan Rusia berumur di antara 24 hingga 62 tahun dan mempunyai pengenalan diri yang sah,” ujarnya dalam kenyataan hari ini.
Katanya, kes disiasat dibawah Seksyen 491B(1)(K) bagi kesalahan melakukan aktiviti kapal ke kapal (STS) tanpa kebenaran dan 491B(1)(L) bagi kesalahan bersauh tanpa kebenaran.

Tambahnya, nakhoda ketiga-tiga kapal turut disiasat dibawah Sekyen 186 Kanun Keseksaan kerana menghalang tugas penjawat awam yang membawa hukuman penjara maksimum dua tahun atau denda sehingga RM10,000 atau kedua-duanya sekali sekiranya bersalah. -KOSMO! ONLINE


Kekurangan petugas berpengalaman tidak jejaskan kemudahan buat jemaah
Oleh SITI A'ISYAH SUKAIMI

30 Mei 2022, 3:41 pm
SEPANG – Seramai 340 orang petugas berpengalaman Lembaga Tabung Haji (TH) yang akan bertugas sepanjang musim haji kali ini, sekali gus berkurang berbanding angka pada tahun sebelum ini iaitu hampir 650 orang.
Pengarah Eksekutif Haji TH, Datuk Seri Syed Saleh Syed Abd. Rahman berkata, walaupun jumlah tersebut dikurangkan, petugas TH tetap memberikan komitmen tinggi terhadap kemudahan dan perkhidmatan kepada jemaah.
“Kita telah membuat perancangan tertentu antaranya lebih ramai petugas berpengalaman dan petugas yang boleh bertugas di mana-mana sektor termasuk di Mekah dan Madinah, ‘multitasking’ dan fleksibel untuk menggerakkan mereka mengikut keperluan semasa.
“Petugas ini juga melalui saringan seperti mana jemaah haji yang lain termasuk pemeriksaan kesihatan. Bukan sahaja mengambil berat soal kesihatan malah, kemahiran dan pengalaman mereka supaya dapat memberi perkhidmatan sewajarnya,” katanya ketika ditemui pada Majlis Pelepasan Petugas Haji ke Tanah Suci di sini hari ini.
Dalam pada itu, beliau berkata, pihaknya turut menyusun penerbangan untuk petugas haji tersebut dengan pelepasan seterusnya pada 2 Jun dan 5 Jun malah, ada juga bersama jemaah haji yang lain.
“Untuk hari ini, seramai 84 orang petugas berlepas dan sebelum ini seramai 13 orang sudah berangkat ke Tanah Suci. Saya dapati semua petugas sudah bersiap sedia dan akan membuat persiapan serapi mungkin untuk perkhidmatan kemudahan jemaah haji Malaysia,” katanya. – KOSMO! ONLINE


Rumah pam Kemubu 3 pelan jangka panjang atasi kemarau di Kelantan
Oleh YATIMIN ABDULLAH

30 Mei 2022, 4:21 pm
KOTA BHARU – Kerajaan telah memperuntukkan dana sebanyak RM34 juta bagi membina rumah pam Kemubu 3 dalam usaha mengatasi masalah gangguan bekalan air ke petak-petak sawah setiap kali kemarau melanda negeri ini.
Pengurus Lembaga Kemajuan Pertanian Kemubu (Kada) Nik Roslan Idris berkata, pembinaan rumah pam itu merupakan pelan jangka panjang dalam membantu petani setiap kali tiba musim kemarau.
Menurutnya, rumah pam itu dijangka mampu menyedut air Sungai Kelantan meskipun paras sungai tersebut berkurangan berbanding kebiasaannya semasa musim kemarau.
“Dua rumah pam iaitu Kemubu 1 dan Kemubu 2 tidak dapat menyeludup keluar air pada musim kemarau kerana paras sungai yang cetek.
“Kawasan yang sering berdepan kemarau antaranya Kota Bharu Utara, Kota Bharu Selatan, Bachok dan Pasir Puteh,” katanya ketika ditemui pemberita pada Majlis Rumah Terbuka Aidilfitri Kada di Ibu Pejabat Kada di sini hari ini.
Mengulas lanjut, Nik Roslan memberitahu, kerja-kerja pembinaan itu dijangka akan bermula selewat-lewatnya hujung tahun ini dan sudah mendapat kelulusan daripada kerajaan.

Katanya, kerja rekaan projek itu sudah bermula dan proses tender dijangka akan berlaku dalam masa terdekat.
“Sebagai langkah awal berdepan musim kemarau untuk musim pertama tahun ini, kita menyediakan sebanyak 300 buah pam jenis mudah alih dan ‘back-work’ untuk membantu para petani.
“Usaha itu bagi memastikan petak-petak sawah mendapat bekalan air yang cukup untuk kerja-kerja tanaman padi selain menggunakan kaedah telaga tiub,” katanya. – KOSMO! ONLINE


Perintah Profesion Kesihatan Bersekutu Pindaan Jadual Kedua 2022 diwartakan
Oleh KOSMO!

30 Mei 2022, 4:18 pm
PUTRAJAYA – Majlis Profesion Kesihatan Bersekutu Malaysia (MPKBM) memaklumkan Perintah Profesion Kesihatan Bersekutu (Pindaan Jadual Kedua) 2022 telah diwartakan dan mula berkuat kuasa pada 24 Mac lalu.
Ketua Pengarah Kesihatan, Tan Sri Dr. Noor Hisham Abdullah yang juga selaku Pengerusi MPKBM berkata, Jadual Kedua (2022) baharu itu menyenaraikan sebanyak 16 Profesion Kesihatan Bersekutu untuk dikawal selia di bawah Akta Profesion Kesihatan Bersekutu 2016 [Akta 774].
Katanya, ia akan menggantikan Jadual Kedua (2016) yang menyenaraikan 23 profesion sebelum ini.
“Selaras dengan perkembangan perkhidmatan kesihatan bersekutu di Malaysia, polisi perkhidmatan awam dan perubahan teknologi serta trend semasa di peringkat antarabangsa, MPKBM telah membuat keputusan untuk meminda Jadual Kedua [Akta 774].
“Antara pindaan yang ketara adalah dengan mengklusterkan Ahli Sains Klinikal (Biokimia), Ahli Sains Klinikal (Bioperubatan), Ahli Sains Klinikal (Embriologi), Ahli Sains Klinikal (Genetik Perubatan), Ahli Sains Klinikal (Mikrobiologi) dan Pegawai Sains Forensik di bawah satu profesion Ahli Sains Makmal Perubatan,” katanya dalam satu kenyataan hari ini.
Beliau berkata, majlis juga melalui Mesyuarat Majlis Profesion Kesihatan Bersekutu Malaysia ke-5 (Bil. 1/2022) telah bersetuju menetapkan beberapa perkara berkaitan dengan polisi pendaftaran pengamal kesihatan bersekutu.

“Di antara polisi-polisi yang telah ditetapkan adalah tarikh permulaan pendaftaran pengamal profesion kesihatan bersekutu, tempoh peralihan pendaftaran bagi pengamal, standard kelayakan akademik dan kelulusan permohonan pendaftaran serta Kod Etika dan Tatakelakuan Profesional,” katanya.
Jelas Noor Hisham, senarai 16 Profesion Kesihatan Bersekutu yang akan dikawal di bawah Akta 774 adalah Ahli Audiologi, Ahli Dietetik, Ahli Entomologi (Kesihatan Awam), Ahli Fisioterapi, Ahli Fizik Perubatan, Ahli Pemakanan, Ahli Psikologi Klinikal serta Ahli Radiografi Diagnostik.
Selain itu, ia turut melibatkan Ahli Sains Makmal Perubatan, Ahli Terapi Cara Kerja, Ahli Terapi Pertuturan – Bahasa, Ahli Terapi Radiasi, Juruteknologi Makmal Perubatan, Juruteknologi Pergigian, Pegawai Kesihatan Persekitaran dan Pegawai Pendidikan Kesihatan. – KOSMO! ONLINE


Hujan lebat di Perlis, Kelantan petang ini
Oleh HARRITH HISHAM

30 Mei 2022, 4:07 pm
PETALING JAYA – Penduduk di sebelah utara semenanjung dan Kelantan dinasihatkan sentiasa berwasapada susulan amaran ribut petir dan hujan lebat pada petang ini.
Jabatan Meteorologi (MetMalaysia) dalam laporannya berkata, keadaan cuaca buruk itu dijangka berlarutan sehingga lewat petang nanti.
“Ia melibatkan keseluruhan kawasan di negeri Perlis serta Kedah iaitu Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling dan Kulim.
“Di Pulau Pinang pula membabitkan Timur Laut dan Seberang Perai Utara manakala di Perak hanya tertumpu di Hulu Perak.
Selain itu, keadaan sama turut diramalkan berlaku di Kelantan melibatkan Tumpat, Pasir Mas, Kota Bharu dan Bachok.
Tambah MetMalaysia lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Festival ‘Think Thailand’ terbesar di Tropicana Gardens
Oleh KOSMO!

30 Mei 2022, 4:03 pm
PETALING JAYA – Kedutaan Diraja Thailand, dengan kerjasama Jabatan Promosi Perdagangan Antarabangsa, Kementerian Perdagangan Thailand (DITP), dan Pihak Berkuasa Pelancongan Thailand menganjurkan Festival ‘Think Thailand’.
Festival tersebut diadakan di pusat beli-belah Tropicana Gardens, yang berlangsung selama 12 hari bermula Khamis lepas hingga 6 Jun nanti.
Menteri Kaunselor dan Pengarah DITP, Worawan Wanwil berkata, festival tersebut diadakan bertujuan untuk menyokong kedua-dua pengeksport Thailand dan pengimport Malaysia dalam meningkatkan jualan produk Thailand di Malaysia, di samping menunjukkan kesediaan untuk mengalu-alukan kembali rakyat Malaysia ke Thailand.
“Lebih 30 pengeksport Thailand telah meluangkan masa untuk berada di negara ini bagi menjayakan festival ini. Mereka diterbangkan khas untuk mempamerkan produk masing-masing.
“Padanan perniagaan dalam dan luar talian telah diatur dengan lebih daripada 50 pengeksport Thai yang berkelayakan. Kami kini telah mengesahkan padanan den sebanyak 63 jangkaan nilai dagangan bernilai RM30 juta dalam tahun ini,” katanya dalam satu kenyataan di sini baru-baru ini.
Tambahnya, pihaknya juga telah bekerjasama dengan Shopee bagi memudahkan urusan pembeli.

“Kami telah bekerjasama dengan Shopee untuk menyenaraikan lebih daripada 300 penjual dalam platform e-dagang mereka supaya pembeli Malaysia boleh membeli terus dari Thailand dan pesanan mereka dihantar hingga depan pintu mereka,” ujarnya.
Selain itu, jelasnya, pihaknya juga menyediakan acara khas, Pameran Halal Antarabangsa Thailand (TIHAS) pada festival kali ini ekoran peningkatan permintaan dalam produk Halal Thailand yang berkualiti daripada pengguna Malaysia.
“Dengan persediaan dan pelbagai aktiviti ini, kami yakin dapat menjana jualan lebih RM6 juta sepanjang festival,” katanya.
Sepanjang festival ini, bagi setiap pembelian RM50 produk Thai di cawangan yang ditetapkan, pengguna layak menyertai cabutan bertuah untuk memenangi hadiah menarik, termasuk dua tiket penerbangan AirAsia pergi balik, dua penginapan Hotel di Thailand, satu telefon pintar jenama Oppo, 20 baucar Thai SELECT, 20 baucar Thai Odyssey, lima bagasi untuk perjalanan, 10 hamper bernilai RM300 setiap satu serta 30 hamper bernilai RM100 setiap satu. – KOSMO ONLINE


RM10 juta bina pusat rekreasi keluarga di Gua Musang
Oleh AIMUNI TUAN LAH

30 Mei 2022, 3:35 pm
GUA MUSANG – Sebuah pusat rekreasi keluarga yang dianggarkan bernilai RM10 juta bakal dibina di sekitar kawasan Sungai Ketil yang bakal memberi manfaat kepada lebih 10,000 penduduk di daerah ini.
Ketua Jajahan Daerah Gua Musang, Ab. Pattah Hasbullah berkata, pusat rekreasi itu yang akan dibina di atas tanah seluas 5.2 hektar itu dijangka siap dalam tempoh dua tahun.
“Pusat rekreasi itu dibina di bekas tapak kawasan setinggan. Kemudahan yang akan dibina antaranya pusat reakrasi, fasiliti sukan dan skrin diod pemancar cahaya (LED) untuk menonton perlawanan bola sepak,” katanya ketika ditemui pemberita pada Program Berbasikal Bertam yang dianjurkan oleh Pejabat Tanah Jajahan Gua Musang di sini semalam.
Hadir sama, Ahli Dewan Undangan Negeri Nenggiri, Ab. Aziz Yusoff dan Pengerusi Eksekutif Konsortium E-Mutiara Berhad, Che Ibrahim Che Ismail.
Tambah Ab. Pattah lagi, pihaknya kini sedang menjalankan usaha untuk menceriakan bandar Gua Musang dengan lampu hiasan pada waktu malam yang melibatkan kos kira-kira RM55,000. – KOSMO! ONLINE


Produk mentega kacang jenama Jif tercemar bakteria Salmonella
Oleh PETAH WAZZAN ISKANDAR

30 Mei 2022, 3:50 pm
PUTRAJAYA – Syarikat pengimport produk mentega kacang jenama Jif, diarahkan menarik balik produk itu ekoran dikhuatiri tercemar dengan bakteria Salmonella.
Ketua Pengarah Kesihatan, Kementerian Kesihatan (KKM), Tan Sri Dr. Noor Hisham Abdullah berkata, arahan itu dibuat selepas KKM mengambil maklum berkaitan penarikan balik produk mentega jenama berkenaan dari pasaran Amerika Syarikat.
Katanya, pemakluman mengenai bakteria itu diterima melalui notifikasi yang diterima dari International Food Safety Authorities Networks (INFOSAN).
“Pihak Berkuasa Dadah dan Makanan, Amerika Syarikat (FDA) mengarahkan produk mentega kacang berjenama Jif dengan nombor kumpulan antara 1274425 hingga 2140425 iaitu hanya membabitkan tiga digit terakhir 425, ditarik balik kerana tercemar dengan bakteria Salmonella.
“Produk mentega kacang tersebut telah diedarkan ke beberapa negara seperti Kanada, Thailand, Honduras, Sepanyol, Jepun, Korea, Taiwan, Singapura dan Malaysia,” katanya dalam satu kenyataan hari ini.
Jelas beliau, melalui semakan KKM ke atas data Food Safety Information System of Malaysia (FoSIM), ia mengesahkan produk mentega kacang berjenama Jif ada diimport ke negara ini.

Katanya, Bahagian Keselamatan dan Kualiti Makanan diarah memantau di semua pintu masuk negara bagi memastikan tiada produk terlibat memasuki ke negara ini. – KOSMO! ONLINE


Enam ahli panel badan pemantau bebas SPRM terima Surat Cara dan Pelantikan
Oleh EDDY AQMAL MOHAMED HAMIDI

30 Mei 2022, 4:23 pm
PUTRAJAYA – Seramai enam individu telah dilantik secara pentadbiran oleh Perdana Menteri, Datuk Seri Ismail Sabri Yaakob sebagai ahli panel badan pemantau bebas Suruhanjaya Pencegahan Rasuah Malaysia (SPRM) bagi tempoh dua tahun.
SPRM berkata, daripada enam individu yang dilantik itu, lima daripada mereka telah dilantik sebagai ahli Panel Penilaian Operasi (PPO) yang merupakan lantikan semula.
“Salah seorang daripada mereka pula dilantik sebagai ahli Panel Perundingan dan Pencegahan Rasuah (PPPR) baharu bagi menggantikan seorang ahli panel bebas tersebut yang meletak jawatan pada Disember tahun lalu.
“Surat cara pelantikan PPO dan PPPR itu telah disampaikan oleh Ketua Pesuruhjaya SPRM, Tan Sri Azam Baki di Ibu Pejabat SPRM, Putrajaya hari ini,” katanya dalam satu kenyataan hari ini.
Menurut kenyataan itu, kesemua individu yang dilantik terdiri daripada golongan profesional serta pakar dari pelbagai bidang untuk mewakili masyarakat bagi memantau pelaksanaan fungsi dan operasi SPRM.
“Ahli-ahli PPO lantikan semula terdiri daripada Mantan Timbalan Ketua Bahagian II Bahagian Pendakwaan Jabatan Peguam Negara, Datuk Ahmad Rosli Mohd. Sham sebagai Pengerusi; mantan Setiausaha Kerajaan Negeri Kelantan, Datuk Mohd. Faudzi Che Mamat dan mantan Timbalan Ketua Pegawai Eksekutif (Pematuhan), Lembaga Hasil Dalam Negeri, Datuk Abdul Manap Dim.

“Ia diikuti oleh Mantan Timbalan Ketua Pengarah (Penguatkuasaan dan Pematuhan), Jabatan Kastam Diraja Malaysia, Datuk Azimah Abd. Hamid dan Mantan Timbalan Pengarah Bahagian Perisikan Kewangan dan Penguatkuasaan, Bank Negara, Dr. Mazlan Ahmad,” katanya.
Tambah kenyataan itu, Naib Pengerusi Eksekutif, Malaysian Resources Corporation Berhad (MRCB), Tan Sri Mohamad Salim Fateh Din pula dilantik sebagai ahli PPPR terbaharu.
“Tempoh pelantikan ahli PPO dan PPPR ini berkuat kuasa mulai 1 April 2022 hingga 31 Mac 2024,” katanya. – KOSMO! ONLINE


Rezeki tunai haji sempena Hari Wartawan Nasional
Oleh SITI A'ISYAH SUKAIMI

30 Mei 2022, 3:57 pm
SEPANG – Seorang petugas media yang menjadi salah seorang daripada 84 petugas haji yang berlepas ke Tanah Suci hari ini menyifatkan, keberangkatannya ke Mekah sebagai hadiah rezeki sempena Hari Wartawan Nasional (HAWANA) 2022 yang disambut semalam.
Editor Tugasan Bernama TV, Zalina Maizan Engah@ Ngah, 46, berkata, beliau hanya dimaklumkan terpilih sebagai petugas kira-kira 10 hari yang lalu dan ketika itu perasaannya bercampur-baur sama ada mahu mengikutinya atau tidak.
“Apabila diberitahu orang-orang yang rapat, tiada alasan pun untuk jawab ‘tidak’. Jadi ia beri aura kepada saya, mungkin haji ini Allah SWT nak beri dan sememangnya saya mohon berdoa untuk ke Tanah Suci.
“Tetapi tidak sangka melalui karier ini, saya dapat pergi ke sana. Ia juga disifatkan sebagai hadiah HAWANA 2022 semalam selain 20 tahun saya bertugas sebagai wartawan, jadi saya bersyukur diberi pilihan yang sangat sentimental ini,” katanya.
Dalam pada itu, ibu kepada empat anak berusia tujuh hingga 18 tahun itu berkata, dalam tempoh 72 jam yang lalu, ia sangat mendebarkan kerana perlu menunggu keputusan ujian saringan Covid-19.
“Saya pernah pergi umrah sebelum ini tetapi untuk haji kali ini, ia berbeza kerana kerjaya sekali gus perlu menjalankan tugas dan amanah selain ibadah.

“Situasi sedikit berbeza dan mungkin dugaan dan ujian itu juga berbeza. Diharapkan ia dipermudahkan sepanjang saya di sana,” katanya. – KOSMO! ONLINE


Pelajar perempuan patah pinggang terjatuh jejantas
Oleh NIK NUR IZZATUL HAZWANI NIK ADNAN

30 Mei 2022, 3:13 pm
KEMAMAN – Pelajar sebuah sekolah menengah di daerah ini gempar apabila salah seorang rakan mereka tiba-tiba terjatuh dari jejantas sekolah di sini hari ini.
Kejadian sekitar pukul 7.30 pagi itu menyebabkan pelajar perempuan tingkatan dua itu cedera parah dengan pinggangnya patah.
Ketua Polis Daerah Kemaman, Superintendan Hanyan Ramlan berkata, sebelum kejadian, remaja perempuan berusia 14 tahun itu dikatakan baru selesai mengikuti sesi bacaan Yasin.
“Sewaktu kejadian, dia dikatakan sedang berjalan di jejantas yang menghubungkan dua blok bangunan sekolah terbabit di seberang jalan sebelum tiba-tiba terjatuh.
“Mangsa terjatuh pada ketinggian kira-kira 10 meter yang menyebabkan pinggangnya patah,” katanya ketika dihubungi Kosmo! di sini hari ini.
Hanyan berkata, mangsa segera dikejarkan ke Unit Kecemasan Hospital Kemaman di sini untuk menerima rawatan.

Tambah beliau, siasatan lanjut berhubung insiden tersebut akan dilakukan dan meminta orang ramai agar tidak membuat sebarang spekulasi. – KOSMO! ONLINE


Rugi setengah juta penangan ‘cinta palsu’ lelaki asing
Oleh MOHAMAD FAIZAL HASHIM

30 Mei 2022, 2:56 pm
JOHOR BAHRU – Seorang wanita menanggung kerugian hampir RM500,000 setelah terjerat cinta lelaki warga asing yang hanya dikenali di media sosial.
Ketua Polis Johor, Datuk Kamarul Zaman Mamat berkata, wanita berusia 40-an yang ‘mabuk cinta’ itu melakukan 20 transaksi pemindahan wang kepada lelaki berkenaan sejak tahun lalu.
Katanya, wanita yang merupakan pekerja swasta itu menyedari dia menjadi mangsa penipuan ‘love scam’ setelah membuat transaksi terakhir kepada lelaki warga asing itu semalam dan bertindak membuat laporan polis.
“Wanita itu mengalami kerugian RM500,000 ditipu oleh lelaki warga asing yang hanya dikenali di media sosial sahaja dan tidak pernah berjumpa walaupun sekali tapi rela memberi wang sebanyak itu.
“Perkara ini amat dikesali kerana masih berlaku walaupun sudah diingatkan berkali. Suspek menyasarkan mangsa yang belum berkahwin dan kesunyian sebagai sasaran,” katanya selepas Majlis Sambutan Hari Raya di Ibu Pejabat Polis Kontinjen (IPK) Johor, di sini hari ini.
Kamarul Zaman berkata, orang ramai diingatkan supaya lebih berhati-hati dengan mana-mana individu yang tidak dikenali termasuk mereka yang menawarkan pulangan pelaburan.

Katanya, kegiatan scammer ini boleh dikesan apabila mereka meminta untuk melakukan pemindahan transaksi melibatkan pelbagai nombor akaun bank. -KOSMO! ONLINE


[VIDEO] Polis cari rider cuba baling topi keledar
Oleh NOR SHAFAWATI YUP

30 Mei 2022, 2:37 pm
SEREMBAN – Polis sedang mengesan seorang lelaki yang dirakam cuba membaling objek menyerupai topi keledar ke arah sebuah kenderaan yang melalui Jalan Temiang-Pantai di sini seperti yang tular dalam sebuah rakaman video di media sosial semalam.
Difahamkan, kejadian dipercayai berlaku selepas pemandu kenderaan berkenaan dikatakan membunyikan hon kepada sekumpulan penunggang motosikal yang berhenti dan meletakkan motosikal mereka di lorong kecemasan di laluan berkenaan.
Ketua Polis Daerah Seremban, Asisten Komisioner Nanda Maarof berkata, video berdurasi 11 saat itu memaparkan penunggang motosikal mengganggu pengguna jalan raya kerana dipercayai tidak berpuas hati selepas dihon.
“Siasatan awal mendapati kejadian tular itu berlaku semalam, anggaran waktu sekitar tengah hari yang mana terdapat sekumpulan penunggang motosikal yang berhenti dan meletak kenderaan di laluan kecemasan di lokasi kejadian.
“Dalam pada masa yang sama, rakaman video daripada papan pemuka kereta itu turut memaparkan seorang individu seakan-akan cuba untuk membaling objek ke arah kenderaan perakam,” katanya dalam kenyataan di sini hari ini.
Nanda berkata, susulan rakaman yang tular itu, satu siasatan sedang dijalankan bagi mengesan pesalah yang terbabit.

Beliau berkata, kes disiasat mengikut Seksyen 48(1) Akta Pengangkutan Jalan 1987 kerana melakukan galangan di atas jalan dan di bawah Seksyen 268(1) Kanun Keseksaan kerana melakukan mudarat awam.
Sebagai rekod, Jalan Temiang-Pantai menjadi tarikan kerana pemandangannya yang dikatakan seakan ‘New Zealand Malaysia’ dan sering dijadikan lokasi tumpuan bagi pengunjung untuk bergambar dan melakukan aktiviti rekreasi seperti berbasikal dan joging. -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Dulu saya panas baran, dinding bilik penuh darah – Shiha Zikir
Oleh MOHAMMAD SHAHEMY AZMI

30 Mei 2022, 2:33 pm
PETALING JAYA – Penyanyi Shiha Zikir mengambil masa selama tiga tahun untuk perlahan-lahan mula mengubah sikap daripada seorang wanita yang panas baran menjadi individu yang lebih tenang dan positif.
Pemilik nama lengkap Nurshiha Mohd. Zikir itu juga menyifatkan dirinya yang dahulu sebagai sangat sangat teruk dan tidak malu untuk mengakui hakikat teresebut.
“Saya memang teruk dan tidak malu untuk mengaku. Saya terfikir sampai bila perangai saya akan begitu (panas baran)?
“Jadi sejak tiga tahun lalu, saya mula berubah membaiki sikap menjadi seseorang yang lebih positif,” katanya.
Dedah pelantun lagu AEWO itu, disebabkan sikap panas baran tersebut, dinding bilik di kediamannya di kampung selalu dipenuhi darah kerana dia akan melepaskan kemarahan dengan menumbuk dinding.
“Ketika ayah masih hidup, dinding bilik saya di kampung penuh dengan darah sebab saya akan menumbuk dinding untuk melepaskan kemarahan.

“Sehinggakan arwah ayah kata bilik saya  akan berhantu sebab ada banyak darah. Saya tidak lepaskan kemarahan pada orang lain, tapi pada diri sendiri,” katanya.
Ketika disoal antara sebab dirinya mahu berubah ke arah yang lebih positif, Shiha berkata dia mahu memperbaiki diri kerana kasihan melihat ibunya.
“Salah satu sebab saya mahu berubah kerana kasihan melihat ibu yang terpaksa berdepan dengan perangai buruk saya (panas baran).
“Selain itu, sebagai selebriti saya tidak mahu orang melihat saya semata-mata sebagai penyanyi. Tetapi saya mahu membawa sesuatu yang positif untuk mereka,” kata Shiha.
Dalam pada itu, Shiha yang pernah membintangi drama Perisik Cinta Tidak Diundang itu juga mula menjadi ‘ulat buku’ sejak mengamalkan budaya membaca buku untuk menjadi lebih positif.
“Selain ibu, salah satu penyebab say amula berubah selepas mengamalkan budaya membaca buku. Sehingga saya kini menjadi ‘ulat buku’ kerana gemar membaca,” katanya.
Sekadar info, selama 12 tahun berkecimpung dalam dunia hiburan tanah air, Shiha melakar sejarah tersendiri apabila diumumkan sebagai pemenang bagi kategori Top Top MeleTOP Wanita pada Anugerah MeleTOP Era 2021 (AME2021) yang berlangsung malam tadi.
Kemenangan tersebut sekali gus melayakkan Shiha membawa pulang RM10, 000 dan sebuah trofi.
Dia sebelum itu turut menyapu bersih empat trofi menerusi kategori Grup/Dua MeleTOP, Lagu MeleTOP (Aewo), Bintang Filem MeleTOP (Hantu Bonceng) dan Artis Versatil MeleTOP dan RM5,000 bagi setiap kategori. – KOSMO! ONLINE


Warga Ukraine antara ditahan bersama syabu RM1.4 juta
30 Mei 2022, 3:07 pm
KAJANG – Polis berjaya menumpaskan satu sindiket pengedaran dadah selepas penahanan empat lelaki termasuk seorang warga Ukraine dalam serbuan di kawasan parkir berhampiran deretan kedai di Batu 11, Cheras dekat sini pada 24 Mei lalu.
Serbuan terbabit turut berjaya membongkar taktik licik sindiket berkenaan yang menjadikan sebuah kereta sebagai tempat menyimpan dadah jenis syabu seberat 39 kilogram (kg) untuk pasaran di sekitar Lembah Klang.
Ketua Jabatan Siasatan Jenayah Narkotik Selangor (JSJN), Asisten Komisioner Ahmad Jefferi Abdullah berkata, sindiket tersebut dipercayai memperoleh bekalan dadah dari negara jiran dan telah aktif mengedar secara kecil-kecilan sejak enam bulan lalu.
“Menerusi serbuan tersebut, kita telah menahan empat lelaki termasuk seorang warga Ukraine berusia antara 30 hingga 44 tahun yang sedang leka mengangkat kotak dipercayai mengandungi dadah.
“Polis juga menemui sekotak bungkusan teh cina serta plastik lut sinar mengandungi dadah jenis syabu seberat 39 kilogram dianggarkan bernilai RM1.4 juta yang diletakkan di dalam sebuah kereta Perodua Bezza,” katanya ketika sidang akhbar di Ibu Pejabat Polis Daerah (IPD) Kajang di sini hari ini.
Mengulas lanjut, pihaknya sedang menyiasat peranan lelaki warga Ukraine berkenaan dan tidak menolak sebarang kemungkinan sekiranya terdapat saki baki ahli yang masih aktif.

“Semakan dilakukan mendapati pasport milik individu warga Ukraine berkenaan adalah sah. Dia sudah dua kali datang ke Malaysia iaitu pada April lalu sebelum keluar ke Thailand dan datang semula pada awal bulan lalu (Mei).
“Hasil ujian saringan dilakukan mendapati dua daripada empat suspek berkenaan positif dadah dan dua daripada mereka juga mempunyai rekod kesalahan kes dadah serta jenayah dibawah Seksyen 302 Kanun Keseksaan,” katanya.
Beliau berkata, hasil serbuan tersebut pihak polis turut merampas tiga buah kereta jenis Mercedes Benz, Toyota Vios, Perodua Bezza, wang tunai RM20,380 dan mata wang Thailand sebanyak 35,000 baht kira-kira RM4,500 serta 11 bentuk barang kemas berjumlah RM109,200.
Semua suspek direman tujuh hari bermula 25 Mei di bawah Seksyen 117 Kanun Acara Jenayah dan permohonan sambungan reman akan dibuat esok. -KOSMO! ONLINE.


Lelaki Rohingya dicekup langgar koperal semasa sekatan jalan raya
Oleh MOHD YUNUS YAKKUB

30 Mei 2022, 3:02 pm
KLANG – Gara-gara mengelak ditangkap membuatkan seorang lelaki etnik Rohingya bertindak melanggar seorang anggota polis trafik dalam sekatan jalan raya berhampiran Jambatan Raja Nala di sini, semalam.
Dalam kejadian kira-kira pukul 5 petang, anggota trafik berpangkat koperal berusia 30-an itu cedera di tangan kiri dan kanan.
Ketua Polis Daerah Klang Utara, Asisten Komisioner S Vijaya Rao berkata, semasa kejadian suspek lelaki berusia 30-an sedang menunggang motosikal jenis Honda Ex5 dalam keadaan mencurigakan di lokasi tersebut.
Katanya, ketika suspek sedang ingin diperiksa didapati telah bertindak agresif untuk melarikan diri sehingga melanggar
anggota polis trafik yang bertugas di lokasi tersebut.
“Suspek bagaimanapun berjaya ditahan di lokasi sekatan jalan raya oleh anggota trafik lain dengan pemeriksaan lanjut mendapati lelaki Rohingya itu tidak mempunyai sebarang dokumen pengenalan diri.
“Semakan terhadap motosikal itu juga mendapati tiada mempunyai cukai jalan,” katanya pada sidang akhbar dekat sini hari ini.

Beliau bagaimanapun menjelaskan, suspek yang ditangkap itu tiada kaitan dengan banduan yang telah meloloskan diri dari Depot Tahanan Sementara Imigresen Relau, Sungai Bakap, Kedah sebelum ini.
Vijaya menegaskan, suspek kini direman dan kes disiasat mengikut Seksyen 353 Kanun Keseksaan dan Seksyen 6(1)(c) Akta Imigresen 1959/63. -KOSMO! ONLINE


Gaduh angkara dadah disyaki punca lelaki jatuh bangunan
Oleh MOHAMAD FAIZAL HASHIM

30 Mei 2022, 2:23 pm
JOHOR BAHRU – Gara-gara tidak menjelaskan hutang dadah, seorang lelaki dipercayai terlibat dalam pergaduhan sebelum terjatuh dari aras dua sebuah apartmen di Jalan Masai Jaya 2, dekat sini semalam.
Ketua Polis Johor, Datuk Kamarul Zaman Mamat berkata, pihaknya menerima maklumat daripada orang awam pada pukul 12.45 tengah malam mengenai kejadian seorang individu maut disyaki terjatuh dari balkoni bangunan.
“Siasatan lanjut di tempat kejadian bersama Unit Forensik mendapati terdapat kesan pergelutan dan terdapat kesan cedera serta pendarahan di bahagian belakang kepala.
“Kita percaya terdapat unsur jenayah yang menyebabkan mangsa terjatuh di tempat kejadian,” katanya pada sidang akhbar selepas Majlis Sambutan Hari Raya di Ibu Pejabat Polis Kontinjen (IPK) Johor, di sini hari ini.
Jelasnya, susulan insiden itu, pasukan dari Jabatan Siasatan Jenayah negeri dan Bahagian Siasatan Jenayah, Ibu Pejabat Daerah (IPD) Seri Alam berjaya memberkas tiga lelaki yang dipercayai terlibat dalam kejadian ini.
Katanya, kesemua suspek berusia lingkungan 20 hingga 33 tahun ditahan di kawasan sekitar Desa Jaya, di sini.

“Hasil siasatan awal mendapati punca kejadian berlaku ekoran masalah hutang dadah jenis syabu membabitkan mangsa berusia 23 tahun itu.
“Susulan penahanan ini, kita berjaya menyelesaikan kes berkenaan dalam tempoh 24 jam,” katanya.
Ditanya mengenai kemungkinan mangsa itu telah dibunuh dahulu sebelum ditolak jatuh dari balkoni apartment itu, beliau berkata, perkara itu masih dalam siasatan. -KOSMO! ONLINE


12 suspek dicekup curi 180 mesin bitcoin
Oleh MOHD YUNUS YAKKUB

30 Mei 2022, 2:10 pm
KLANG – Kelicikan sekumpulan 12 penjenayah memecah masuk sebuah kilang sebanyak dua kali bagi mencuri 180 mesin bitcoin tumpas apabila dicekup di sekitar bandar ini, baru-baru ini.
Kesemua suspek termasuk warga Indonesia berusia 20 hingga 40 tahun itu ditangkap dalam sembilan siri serbuan dalam tempoh dua hari bermula Khamis lalu.
Ketua Polis Daerah Klang Utara, Asisten Komisioner S. Vijaya Rao berkata, berdasarkan siasatan awal mendapati kilang yang menjalankan aktiviti utama iaitu pembuatan aluminium tersebut dipecah masuk pada 27 April dan 20 Mei lalu.
Bagaimanapun katanya, tiada laporan polis dilakukan pihak kilang tersebut pada kejadian pertama sebaliknya hanya dilakukan pada 23 Mei lalu selepas insiden pecah masuk berlaku pada 20 Mei.
“Hasil siasatan mendapati laporan lewat itu susulan pihak pengurusan melakukan siasatannya sendiri.
“Operasi mesin bitcoin itu pula didapati tiada kesalahan kerana tidak mencuri bekalan elektrik,” katanya pada sidang akhbar hari ini.

Difahamkan, sistem pendawaian bagi mesin bitcoin itu telah mendapat kelulusan spesifikasi daripada pihak utiliti selain membuat pembayaran secara sah bagi bekalan elektrik untuk urusan perlombongan mata wang kripto bitcoin itu.
Menurut Vijaya, bertindak atas maklumat pihak polis kemudiannya berjaya menangkap 12 suspek sekitar Bandar Klang, Bayu Perdana, Telok Pulai, Pandamaran, Bukit Tinggi dan Taman Sentosa.
Tambahnya, turut dirampas adalah 188 mesin bitcoin selain dua buah kenderaan masing-masing jenis Proton Wira dan Nissan Sentra, power supply serta telefon bimbit.
“Modus operandi suspek adalah memecah masuk kilang secara berkumpulan pada awal pagi sebelum mengikat pengawal keselamatan dan memberikan ugutan jenayah kepada mereka.
“Satu bitcoin itu bernilai RM10,000 sebelum dijual pasaran gelap pada harga RM1,000. Menerusi penangkapan ini, kita berjaya menyelesaikan tiga kes pecah masuk kilang dilakukan suspek termasuk satu di luar daerah ini,” ujarnya.
Sementara itu, jelasnya, pihak polis kini memburu tiga lagi suspek dikenali Herman Petrus, 41; Tan Jian Farn, 37 dan Abdul Rahim Mohamad Ali, 33, bagi membantu siasatan. -KOSMO!ONLINE


Dua polis bebas tuduhan cabul, peras ugut pasangan kekasih
Oleh MUHAMMAD AYMAN GHAFFA

30 Mei 2022, 3:20 pm
KOTA BHARU – Dua anggota polis dapat menarik nafas lega apabila mereka dilepas dan dibebaskan oleh Mahkamah Sesyen di sini hari ini atas lapan pertuduhan termasuk melakukan seks oral, mencabul dan peras ugut terhadap sepasang kekasih di Pengkalan Chepa di sini kira-kira dua tahun lalu.
Hakim Ahmad Bazli Bahruddin membuat keputusan itu selepas mendapati pihak pendakwaan gagal membuktikan kes prima facie terhadap kedua-dua tertuduh.
“Selepas meneliti dan mempertimbangkan hujahan yang dikemukakan, pihak pendakwaan gagal membuktikan kes prima facie terhadap Mohd. Hanafi Mohd. Zaki dan Mohammad Izauddin Abd. Wahab.
“Oleh itu, mahkamah melepas dan membebaskan kedua-dua tertuduh tanpa perlu membela diri daripada kesemua pertuduhan,” katanya.
Sebelum ini, Koperal Mohd. Hanafi, 37, dan Lans Koperal Mohammad Izauddin, 32, mengaku tidak bersalah di Mahkamah Sesyen di sini atas lapan pertuduhan melakukan seks oral, mencabul dan peras ugut terhadap sepasang kekasih pada 4 Disember 2020.
Mengikut pertuduhan, kedua-dua anggota polis itu didakwa mengarahkan seorang lelaki melakukan kelucahan melampau terhadap pasangannya yang berusia 20 tahun.

Kesalahan itu dilakukan oleh mereka di kawasan kilang terbiar di Padang Tembak, Pengkalan Chepa kira-kira pukul 10.45 malam hingga 12 tengah malam pada 4 Disember 2020.
Mereka turut didakwa secara bersama mengarahkan wanita berkenaan melakukan seks oral terhadap mangsa lelaki selain melakukan pemerasan dengan meminta wang sebanyak RM1,250 sebagai dorongan mangsa tidak dirujuk kepada pejabat agama di lokasi, tarikh dan masa yang sama.
Kedua-dua lelaki itu didakwa mengikut Seksyen 377D Kanun Keseksaan yang boleh dipenjara sehingga dua tahun dan Seksyen 384 Kanun Keseksaan dengan penjara sehingga 10 tahun atau denda atau sebatan jika disabitkan kesalahan.
Sementara itu, bagi dua tuduhan berasingan, Mohd. Hanafi didakwa mencabul mangsa wanita dan mengarahkan pasangan lelakinya berbogel bagi mengaibkan kehormatannya di dalam sebuah kereta jenis Honda Civic di lokasi sama.
Selain itu, Mohammad Izauddin turut didakwa menumbuk mangsa lelaki, mengarahkan mangsa wanita berbogel dengan niat untuk mengaibkan kehormatan dan melakukan persetubuhan luar tabie.
Perbuatan itu dilakukan di Jambatan Pak Nik Lah dan tempat letak kereta di sebuah masjid Padang Tembak di sini kira-kira pukul 10.45 malam hingga 12 tengah malam pada tarikh sama.
Mohd. Hanafi membayar jaminan sebanyak RM20,000 manakala Mohammad Izauddin pula RM30,000 masing-masing dengan empat penjamin bagi kesemua pertuduhan. – KOSMO! ONLINE


Instafamous ditangkap tempah pondan menari separuh bogel
Oleh MOHD YUNUS YAKKUB

30 Mei 2022, 2:50 pm
SHAH ALAM – Tindakan seorang instafamous menempah sekumpulan penari pondan bagi sambutan rumah terbuka Aidilfitri di Centralwalk I-City di sini membawa padah apabila dicekup, semalam.
Suspek yang juga pengusaha kosmetik di kenali Cik Lala berusia 27 tahun itu ditangkap selepas pihak polis menerima laporan daripada pengurus Badan Pengurusan Bersama (JMB) apartmen berhampiran berhubung insiden tarian separuh bogel penari pondan dan pembakaran bunga api.
Insiden tidak bertanggungjawab itu turut tular di aplikasi TikTok.
Ketua Polis Daerah Shah Alam, Asisten Komisioner Mohd. Iqbal Ibrahim berkata, berdasarkan siasatan kejadian berlaku antara pukul 8 hingga 11.30 malam, Jumaat lalu di sebuah dewan aras bawah Centralwalk I-City.
Katanya, sekumpulan pondan telah membuat tarian separuh bogel diikuti dengan muzik yang kuat serta terdapat pembakaran bunga api di kawasan awam berhampiran rumah penduduk.
“Penganjur program itu dikenali dengan panggilan Cik Lala telah menyewa unit berkenaan pada harga RM4,000.

“Ini adalah bagi majlis hari raya dengan mempunyai jemputan kira-kira 50 orang kenalannya,” katanya dalam satu kenyataan akhbar hari ini.
Kata beliau, tarian oleh penari pondan separuh bogel dan pembakaran bunga api tersebut dianjur oleh suspek..
Jelas Mohd. Iqbal, perbuatan itu disifatkan telah menjatuhkan imej I-City sebagai salah satu tarikan pelancong di Selangor.
“Suspek kini direman sehingga esok dan kes disiasat mengikut Seksyen 509 Kanun Keseksaan, Seksyen 6 Akta Bahan Letupan dan Seksyen 233 Akta Komunikasi dan Multimedia,” katanya. -KOSMO! ONLINE


Wanita Thailand didakwa dihumban dari tingkat 4 kondominium di Oman
Oleh KOSMO!

31 Mei 2022, 7:30 pm
MUSCAT, Oman – Seorang wanita Thailand mendakwa bahawa suaminya yang merupakan warganegara Oman telah membunuh seorang rakan perempuannya, lapor laman berita Thaiger semalam.
Pada Jumaat lalu, pengguna akaun Facebook bernama Pawarisa Oil memuat naik hantaran mengenai seorang rakannya yang didakwa dicampak dari sebuah bangunan di Oman.
Pawarisa berkata, rakannya bergaduh dengan suaminya dan mangsa dipukul sebelum dihumban dari tingkat empat sebuah kondominium.
Pawarisa ingin mengumpul dana 150,000 baht (RM19,209) untuk membawa jasad rakannya kembali ke pangkuan keluarga di Thailand.
Selepas kisah itu tular di media sosial tempatan, sekumpulan wartawan telah melawat rumah mangsa di wilayah Sakhin Nakhin untuk mendapatkan pengesahan.
Mangsa dikatakan dikenali sebagai Suparat ‘Praew’ Nganlasom dan berusia 30 tahun. Keluarganya berkata bahawa dia ialah ibu tunggal yang mempunyai dua orang anak.

Suparat berhijrah ke Oman sejak tiga tahun lalu untuk mencari wang bagi menanggung dua anak dan bapanya.
Kes itu masih belum dilaporkan kepada media dan polis Oman. – Agensi


Ilustrasi buku matematik cetus kemarahan di China
Oleh KOSMO!

31 Mei 2022, 8:00 pm
BEIJING – China mengarahkan semakan buku teks sekolah di seluruh negara selepas timbul kekecohan dalam kalangan orang ramai mengenai ilustrasi yang dianggap hodoh, tidak senonoh dan pro-Amerika Syarikat, lapor stesen penyiaran CNN.
Lukisan yang ditemui dalam buku teks matematik kegunaan pelajar sekolah rendah selama hampir satu dekad itu mencetuskan kontroversi atas pelbagai sebab.
Sebilangan pengguna internet telah mengkritik gambar kanak-kanak bermata kecil dan berdahi luas dalam buku itu sebagai menyinggung perasaan dan bersifat perkauman.
Satu gambar lain memaparkan seorang kanak-kanak dengan benjolan membentuk kemaluan pada seluarnya. Orang ramai turut marah berhubung konotasi seksual dalam lukisan berkenaan.
Ilustrasi berlainan pula memaparkan seorang budak lelaki meletakkan tangannya di dada seorang kanak-kanak perempuan.
Dalam gambar berikutnya, seluar dalam seorang kanak-kanak perempuan terserlah ketika dia bermain lompat tali.

Kemarahan terhadap ilustrasi itu mendominasi perbincangan di media sosial China sejak Khamis lalu apabila gambar-gambar itu mula tersebar secara online.
Beberapa tanda pagar berkaitan isu tersebut mendapat puluhan juta tontonan di laman sosial tempatan, Weibo.
Susulan kekecohan yang berlaku, Akhbar Pendidikan Rakyat bertindak menarik balik buku teks berkenaan dan akan mereka bentuk semula ilustrasi tersebut.
Pada Sabtu lalu, Kementerian Pendidikan China bertindak mengarahkan penerbit membetulkan dan memperbaharui penerbitannya selain memastikan versi baharu siap sebelum semester berikutnya.
Kementerian sama juga mengarahkan pemeriksaan menyeluruh di seluruh negara untuk memastikan semua bahan pengajaran mematuhi arah dan nilai politik yang betul, mempromosi budaya Cina dan menepati cita rasa orang ramai. – Agensi


FDA siasat wabak hepatitis A berpunca daripada strawberi
Oleh KOSMO!

31 Mei 2022, 10:00 pm
WASHINGTON – Pentadbiran Makanan dan Ubat (FDA) serta Pusat Kawalan dan Pencegahan Penyakit (CDC) sedang menyiasat wabak hepatitis A yang mempunyai kaitan dengan dua jenama strawberi organik, lapor laman berita Wion News semalam.
Kedua-dua jenama strawberi itu dijual di pelbagai jenis premis perniagaan di Amerika Syarikat (AS) serta Kanada.
Menurut FDA, strawberi yang dibeli antara 5 Mac hingga 25 April lalu di bawah jenama FreshKampo dan HEB tidak boleh dimakan.
Strawberi tercemar itu dijual di kedai-kedai di seluruh AS termasuk Aldi, HEB, Kroger, Safeway, Sprouts Farmers Market, Trader Joe’s, Walmart, Weis Market dan WinCo Foods.
Pengguna di California, Minnesota dan Kanada semuanya dilaporkan menghidap hepatitis A selepas makan strawberi berkenaan dan jatuh sakit. Menurut FDA, sebanyak 17 kes pengguna jatuh sakit dan 12 kes kemasukan ke hospital berkaitan buah tercemar itu dilaporkan di seluruh AS setakat ini.
Katanya, hepatitis A adalah penyakit berjangkit yang boleh membawa kepada kerosakan hati. Antara simptom hepatitis A termasuk  keletihan, mual, muntah, sakit perut, jaundis, air kencing gelap dan najis berwarna pudar.

Jangkitan biasanya sembuh dalam masa antara satu hingga dua minggu, namun, dalam sesetengah kes terpencil, penyakit hepatitis A boleh menjadi kronik.
FDA juga  meminta orang ramai membuang strawberi sekiranya tidak mengetahui jenama atau bila mereka membeli buah tersebut termasuk strawberi yang dibekukan.
Sesiapa yang mendapat simptom hepatitis AS selepas memakan buah strawberi pula  diminta mendapatkan rawatan perubatan dengan segera. – Agensi


Bergaduh, bertumbuk ala Kung Fu
Oleh KOSMO!

31 Mei 2022, 9:14 pm
PETALING JAYA – Tular sejak semalam video memaparkan pergaduhan di antara dua individu lelaki di pekarangan tempat letak kereta.
Rakaman berdurasi 28 saat itu mengundang pelbagai reaksi orang ramai dan rata-ratanya tertanya-tanya punca pergaduhan tersebut.
Menjengah ke ruangan komen, lebih menariknya, pergaduhan tersebut dikatakan seperti dalam filem Kung Fu disebabkan pelbagai jurus yang ditampilkan oleh dua individu terbabit.
“Berseni betul pergerakan mereka, macam filem Kung Fu, tukang rakam pun pandai guna teknik rakaman berkesan,” seloroh seorang pengguna.
“Filem Kung Fu terbaru kah? bila keluar dekat wayang, dahsyat,” ujar pengguna lain.
Dalam pada itu, ada juga pengguna yang turut menterjemahkan ‘dialog’ dua individu terbabit dalam pelbagai bentuk gurauan.

“Mak kau hijau, mak kau makan sayur banyak sebab itu hijau, kau pun hijau, anak hijau,” gurau seorang pengguna. – KOSMO! ONLINE


Soalan cari pengganti adalah gurauan, dirancang bersama Shuib – Rosyam Nor
Oleh KOSMO!

31 Mei 2022, 8:49 pm
PETALING JAYA – “Itu semua gurauan terancang. Apa yang berlaku antara saya dan Shuib, semuanya telah ada dalam skrip.”
Demikian getus pelakon yang juga penerbit tersohor, Datuk Rosyam Nor berhubung dakwaan beraksi tidak sensitif, bertanyakan keinginan pelawak Shuib mencari pengganti Allahyarham Siti Sarah.
“Saya ingin mengatakan apa yang dilontarkan dan kemudian dipertontonkan kepada masyarakat pada malam itu adalah satu gurauan yang telah dirancang bersama Shuib.
“Shuib tahu apa yang ingin saya tanyakan dan dia juga bersedia untuk membalas pertanyaan saya dalam cara yang tidak terlalu formal.
“Jadi itu bukanlah sesuatu yang tidak sensitif atau saya cuba menjatuhkan maruah Shuib dengan bertanyakan soalan sedemikian,” ujar Rosyam sewaktu ditemui di Pejabat Suhan Movies Sdn. Bhd. di Setiawangsa, Kuala Lumpur, tengah hari tadi.
Jelas pemilik nama lengkap Mohamed Noor Shamsuddin itu lagi, pada pertemuan bersama media siang tadi, hubungan baik dengan Shuib sedikit pun tidak terjejas usai sama-sama melunaskan tanggungjawab sebagai penyampai anugerah pada acara Anugerah MeleTOP Era 2022 (AME 2022).
“Selepas kami sampaikan anugerah, kami siap melepak dan bergurau di pentas belakang. Memang tiada apa yang perlu digembar-gemburkan tapi biasalah, netizen akan mencari silap untuk dijadikan bahan bualan di media sosial.

“Orang yang kenal saya, tahu saya orangnya macam mana. Bagaimana saya bergurau dan bila waktunya saya serius.
“Saya bukan anak seni yang bekerja sehari dua dalam industri dan disebabkan itu, saya harap sesiapa yang sebarkan berita yang tidak sepatutnya berdasarkan tanggapan atau pendapat netizen, lebih baik berhenti atau muhasabah diri,” katanya.
Tidak mahu pusing namun pada masa sama bertegas bahawa perlu adanya etika dalam melaporkan sesuatu berita dalam kalangan pengamal media hatta era media sosial sekarang, Rosyam berkata, beliau tidak akan teragak-agak mengambil tindakan undang-undang sama ada terhadap media, penulis blog ataupun netizen yang memberi implikasi buruk terhadapnya melalui penulisan.
“Mengapa tidak ambil perkara yang bernada positif seperti apa yang saya katakan tentang industri berbanding mengetengahkan perkara yang mudah trending dan mudah menjadi bahan untuk disensasikan,” ujarnya.
Sementara itu, Shuib ketika dihubungi berkata, dia langsung tidak mengambil hati tentang isu yang disensasikan dalam media sosial. Bapa tunggal empat anak itu mengakui amat menghormati Rosyam sebagai seniman senior.
Shuib atau nama sebenarnya, Shahmira Muhammad menjelaskan, sudah lama mengenali Rosyam, iaitu sebelum berkahwin dengan Siti Sarah.
“Yang beliau cakap ‘kau duda terhangat, dah ada pengganti ke?’. Saya sebenarnya kenal beliau dah lama sangat. Sebelum saya kahwin lagi.
“Sebelum saya kahwin, saya pernah berurus niaga, pernah hantar ayam kampung padanya. Itu kali pertama saya jumpa Datuk Rosyam.
“Semasa saya jumpa beliau dan sebelum sampaikan trofi, saya dah berborak dengannya, macam biasa berborak pasal arwah. Beliau dengan arwah lagilah, sejak arwah kecil dah saling mengenali.
“Jadi, saya hanya beranggapan apa yang berlaku hanya satu gurauan daripada seseorang yang saya dah kenal lama. Yang rapat juga dengan saya termasuk arwah. Insya-Allah, saya tiada apa-apa isu pun sebenarnya. Tiada rasa sikit pun. Memang tiada,” ujarnya.
Tambah Shuib, 38, dia sangat menghormati pengasas Suhan Movies & Trading itu dan beliau merupakan idolanya.
“Beliau merupakan idola saya dalam industri dan juga bidang perniagaan. Jadi, insya-Allah tidak timbul isu apa pun.
“Mungkinlah netizen ataupun orang luar beranggapan perkara itu tak berapa sedap didengar di cuping telinga mereka, jadi mereka berhak untuk meluahkan perasaan itu dan kenapa soalan begitu dan sebagainya.
“Jadi, insya-Allah, kalau ada salah silap mohon maaf. Itu sahajalah. Insya-Allah saya sayang betul Rosyam Nor, beliau bagi banyak inspirasi kepada saya,” kata Shuib. – KOSMO! ONLINE


Isteri upah lima lelaki rogol kekasih gelap suami
Oleh KOSMO!

31 Mei 2022, 9:30 pm
NEW DELHI – Seorang isteri di India ditahan kerana mengupah lima lelaki untuk memperkosa seorang wanita yang disyaki mempunyai hubungan sulit dengan suaminya, lapor akhbar Daily Star semalam.
Tertuduh yang dinamakan polis sebagai Gayatri itu mengesyaki suaminya, Srikanth telah menjalinkan hubungan intim dengan mangsa.
Mangsa dilaporkan tinggal di rumah pasangan itu di Sriramnagar, Kondapur, dalam negeri Hyderabad kerana dia tidak sihat. Selepas beberapa bulan, tertuduh yakin bahawa suaminya dan tetamu mereka adalah pasangan kekasih.
Dalam cubaan untuk membalas dendam, Gayatri telah memaksa lima pekerjanya untuk terlibat dalam serangan seksual yang kejam terhadap wanita itu.
Sumber polis berkata, Gayatri menarik mangsa ke dalam bilik di mana lima perogol itu menunggu.
Polis berkata, wanita itu merakam seluruh kejadian dan mengugut mangsa untuk menyebarkan klip video tersebut di internet jika dia cuba membuat aduan  kepada pihak berkuasa.

Mangsa dilaporkan cedera parah dalam serangan itu dan dibawa oleh keluarganya ke sebuah hospital swasta. Keluarga mangsa kemudian membuat laporan polis di Gachibowli.
Polis menahan Gayatri di samping lima suspek perogol yang terlibat iaitu Ulsala Manoj Kumar (22), Syed Masthan (25), Sheikh Mujahid (25), Sheikh Moula Ali (32) dan Pridhvi Vishnu Vardhan (22).
Seorang pegawai kanan polis berkata, pihaknya membuat keputusan untuk mendedahkan butiran kes itu kepada umum kerana terlalu banyak soalan yang ditanya mengenai kejadian tersebut. – Agensi


Lelaki penggal kepala isteri kerana cemburu
Oleh KOSMO!

31 Mei 2022, 9:00 pm
PHNOM PENH, Kemboja – Seorang lelaki di Kemboja mengaku bersalah memenggal kepala isterinya menggunakan pisau pemotong daging kerana cemburu, lapor akhbar Daily Star semalam.
Phuong Ratha, 27, berpindah ke sebuah bilik sewa di Phnom Penh, Kemboja bersama pasangannya, Ly Srey Nouch, 23, dan anak lelaki mereka yang berusia setahun pada Februari lalu untuk memulakan hidup baharu.
Lelaki berkenaan didakwa sering bersikap kasar terhadap mangsa dan cemburu setelah menuduhnya berbual dengan lelaki lain di telefon.
Ketika kejadian, dia dilaporkan menyerang isterinya dengan mengelar leher mangsa menggunakan pisau dapur sehingga kepala mangsa  terputus pada Jumaat minggu lalu.
Phuong seterusnya menyumbat kepala Ly di dalam guni lalu menunggang motosikal untuk membuangnya di kawasan tanah terbiar berhampiran rumah mereka.
Jiran pasangan itu, Phan Sreyphet, 48, yang memeriksa mereka pada hari kejadian terkejut setelah menemui tubuh mangsa tanpa kepala terbaring di atas lantai jubin putih dengan berlumuran darah.

Pisau yang dijadikan senjata pembunuhan ditemui di sebelah mayat dengan helaian rambut Ly kelihatan pada bilahnya.
Polis segera melancarkan gerakan memburu suspek sebelum menemuinya petang Sabtu lalu di kampung halamannnya di wilayah Takeo.
Timbalan Pesuruhjaya Perancangan Jenayah Polis Perbandaran Phnom Penh, Leftenan Jeneral Song Ly berkata, tindakan lelaki itu telah didorong oleh perasaan cemburu.
Suspek hadir di Mahkamah Perbandaran Phnom Penh pagi semalam di mana dia ditahan reman untuk dijatuhi hukuman. – Agensi


Melunas dendam, Malaysia belasah Jepun 5-0
Oleh MUHAMMAD RIDUAN MOHD HANAFIAH

31 Mei 2022, 8:02 pm
PASUKAN hoki kebangsaan mengesahkan tiket ke pentas final Piala ‘Super 4’ Piala Asia 2022 selepas berjaya menumbangkan pasukan Jepun 5-0 di Stadium Hoki Gelora Bung Karno, Jakarta, Indonesia sebentar tadi.
Kemenangan tersebut berjaya memadam episod duka pasukan negara selepas tumbang di tangan Jepun pada aksi final Sukan Asia 2018 di Jakarta.
Skuad kendalian Arul Selvaraj membuktikan mereka dalam kelas tersendiri apabila bijak mengatur rentak dan tidak membuka ruang kepada Jepun untuk mengawal perlawanan sepenuhnya sebelum membuka aksi tersebut dengan dua gol pembukaan.
Gol jaringan Malaysian Tigers berjaya diperoleh menerusi percubaan tepat Shello Silverius seawal minit ke-15 sebelum Nik Muhammad Aiman Nik Rozemi menambah gol kedua negara pada minit ke-30 menerusi gol padang.
Tersentak dengan keadaan tersebut, Jepun mula mengatur rentak serangan, namun cubaan berjaya dipatahkan skuad negara. Skuad negara terus menambah derita Jepun apabila Muhammad Razie Abd. Rahim berjaya menyumbat masuk gol menerusi pukulan sudut penalti.
Dua lagi penyumbang gol Malaysia adalah menerusi Muhammad Syafiq Hassan pada minit ke-35 dan Mohamad Ashran Hamsani pada minit ke-42.

Sebelum ini, Malaysia diikat India dan Korea Selatan dengan keputusan masing-masing 3-3 dan 2-2 dan kini hanya menunggu keputusan perlawanan antara dua pasukan berkenaan untuk ke pentas final.
Selepas ini, Korea Selatan dan India dijadual bertemu pukul 7.30 malam ini untuk menentukan lawan Malaysia di pentas final esok. – KOSMO! ONLINE


Pemain bola sepak disyaki rogol gadis 18 tahun diberkas
Oleh ROHANA MOHD. NAWI

31 Mei 2022, 7:27 pm
KOTA BHARU – Seorang pemain bola sepak tanah air dicekup selepas disyaki merogol seorang gadis yang juga merupakan rakannya di sebuah rumah di daerah ini, kelmarin.
Lelaki yang berusia 28 tahun itu ditahan semasa dia berada di rumahnya selepas polis menerima laporan daripada mangsa.
Pemangku Ketua Polis Kelantan, Datuk Muhamad Zaki Harun berkata, siasatan awal mendapati, kejadian berlaku kira-kira pukul 12.30 tengah hari semasa gadis berusia 18 tahun itu berada di rumahnya seorang diri.
Menurutnya, suspek telah datang ke rumah mangsa yang bekerja sebagai jurujual tudung dan bertindak masuk ke rumah gadis berkenaan ketika dia keluar membuang sampah.
“Pemain bola sepak itu dipercayai telah monolak mangsa dari belakang sebelum mengheretnya ke atas katil di dalam bilik tidur sebelum merogol gadis tersebut.
“Mangsa telah melawan dan menjerit meminta pertolongan namun semua ahli keluarganya tiada di rumah ketika itu,” katanya ketika ditemui pemberita selepas menghadiri Program Cinta Dan Air Mata Peringkat Zon Kelantan dan Terengganu di Pantai Cahaya Bulan Resort di sini hari ini.

Mengulas lanjut, Muhamad Zaki berkata, mangsa telah dihantar ke Hospital Raja Perempuan Zainab II di sini dan pemeriksaan mendapati ada satu kesan koyakan baharu pada kemaluan gadis itu.
Menurutnya, berdasarkan siasatan, mangsa mengenali pemain bola sepak itu dan suspek didakwa pernah menghantar mesej berbaur lucah melalui WhatsApp kepadanya.
“Semakan mendapati, suspek tidak mempunyai sebarang rekod jenayah lampau. Polis telah merampas baju dan seluar yang dipakai suspek semasa kejadian tersebut untuk membantu siasatan,” katanya.
Tambah Muhamad Zaki, suspek kini ditahan reman selama empat hari bermula semalam dan kes disiasat mengikut Seksyen 376 Kanun Keseksaan kerana merogol. – KOSMO! ONLINE


Lelaki menyamar wanita tua lumur kek pada potret Mona Lisa
Oleh KOSMO!

31 Mei 2022, 8:30 pm
PARIS – Seorang lelaki berpakaian seperti wanita tua dilaporkan melompat daripada sebuah kerusi roda dan melumurkan kek pada lukisan Mona Lisa karya artis seni terkemuka, mendiang Leonardo Da Vinci, lapor laman berita Wion News semalam.
Rakaman video kejadian di Muzium Lourve, Paris itu tular di media sosial.
Lelaki itu pada awalnya cuba memecahkan penghadang kaca kalis peluru yang menutupi lukisan berkenaan.
Apabila gagal berbuat demikian, dia melumur kek untuk menutup lukisan itu sepenuhnya.
Rakaman video sama menunjukkan dia juga sempat menabur kelopak bunga mawar sebelum ditahan oleh pengawal-pengawal keselamatan.
Sebelum dibawa keluar, lelaki itu berbicara kepada pengunjung muzium berkenaan dalam bahasa Perancis.

Akhbar Sepanyol, Pledge Times kemudian melaporkan bahawa lelaki itu menjerit: “Sesetengah orang cuba memusnahkan Bumi, fikirkan Bumi!”.
Beberapa saksi berkata, lelaki berkenaan menyamar sebagai wanita tua dengan memakai rambut palsu dan menaiki kerusi roda ketika masuk ke Muzium Lourve.
Motif perbuatan lelaki tersebut masih tidak jelas termasuk cara dia menyelinap masuk ke dalam bangunan itu. – Agensi


54 setinggan sumbang masalah kebersihan dan pencemaran di JB
Oleh KHAIRUL MOHD. ALI

31 Mei 2022, 6:14 pm
JOHOR BAHRU – Terdapat sejumlah 54 penempatan setinggan dikenal pasti di sekitar bandar raya ini yang menyumbang kepada pelbagai isu kebersihan alam sekitar termasuk pencemaran sungai.
Datuk Bandar Johor Bahru, Datuk Mohd. Noorazam Osman berkata, antara penempatan itu termasuk Kampung Melayu Pandan, Kangkar Tebrau, Plentong, Skudai Kiri, Kampung Sri Purnama dan Kampung Bakar Batu.
“Penempatan setinggan yang mana kebanyakannya turut dihuni warga asing turut menyumbang kepada pencemaran di kawasan sekitar termasuklah di Sungai Tebrau di sini.
“Sepanjang Ramadan lalu kita mengutip empat tan sampah dari sungai berkenaan setiap hari dengan pelbagai barangan ditemui termasuk tilam dan peti sejuk,” katanya pada sidang media selepas mempengerusikan Mesyuarat Penuh Majlis Bandaraya Johor Bahru di sini hari ini.
Sehubungan itu, Mohd. Noorazam berkata, pihaknya telah membawa isu penempatan setinggan berkenaan kepada pihak berwajib bagi mencari jalan penyelesaian terbaik untuk semua pihak.
“Kerajaan Pusat dan juga kerajaan negeri perlu bekerjasama menyelesaikan isu penempatan setinggan dalam usaha memastikan hasrat mencapai ‘Greater Johor Bahru’ dapat dicapai,” ujarnya.

Dalam pada itu, Mohd. Noorazam turut memberitahu pihaknya akan menambah bilangan tong sampah khususnya di kawasan tumpuan orang ramai.
“Ini termasuklah di Tambak Johor yang mana menyaksikan beribu orang kembali merentas sempadan antarabangsa Malaysia-Singapura dimana kita dapat melihat pertambahan bilangan sampah sarap di kawasan sekitar,” KOSMO! ONLINE


Pernah lihat Bella berdiri lebih 10 jam, tidur tanpa alas dan selimut – saksi
Oleh NUZULSHAM SHAMSUDDIN

31 Mei 2022, 6:50 pm
KUALA LUMPUR – Saksi pendakwaan kelapan memberitahu Mahkamah Sesyen di sini hari ini bahawa remaja perempuan Sindrom Down Bella berdiri lebih 10 jam dan tidur tanpa alas dan selimut serta ditinggalkan bersendirian di rumah tanpa makanan.
Pegawai Penyelidik Undang-Undang di sebuah firma guaman, Suhana Zam, 40, berkata, dia sering melihat Bella berdiri berjam-jam setiap kali pergi ke Rumah Bonda sehingga ia menjadi satu pemandangan yang biasa yang mama situasi itu bermula Februari tahun lalu.
“Bulan puasa, saya ada berbuka puasa dengan Siti Bainun di sebuah restoran di Chow Kit lepas tu pergi rumah kondo (Rumah Bonda di Kondo Irama Wangsa, Wangsa Maju), masa tu dalam pukul 9 malam. Masa masuk (rumah) saya nampak Bella berdiri tempat biasa. Bila dah beberapa kali nampak, dah jadi kebiasaan.
“Bella berdiri lama, lebih 10 jam tak duduk-duduk. Ada sekali saya pergi, tak ingat bila, Bella sedang duduk tetapi dalam keadaan tak selesa dan disuruh melukis. Bella disuruh melukis sampai dia tersengguk-sengguk sebab mengantuk.
“Pada ketika itu, saya yang berada di ruang tamu terdengar Balqis (salah seorang penghuni Rumah Bonda) menjerit kata Bonda, Bella nak tertidur. Kemudian saya dengar Siti Bainun menjerit kuat dari dalam bilik sampai saya sendiri terkejut. Siti Bainun jerit Bella, lukis!,” katanya.
Tambahnya, ketika pertama kali dia melihat Bella berdiri lama di tepi dinding sekitar Februari 2021, dia pernah bertanya kepada Siti Bainun kenapa Bella itu berdiri sebegitu dan diberitahu `Bella didenda’.

Ujarnya sekitar Mei 2021, saksi yang telah berkawan dengan Siti Bainun selama 10 tahun ada terlihat kesan lecur yang besar di bahagian leher Bella. Namun apabila ditanya, Siti Bainun memberitahu kesan lecur adalah disebabkan Bella `main simbah-simbah air panas dengan adik-adiknya’.
“Saya nampak satu kecederaan yang pada saya teruk di leher Bella. Kecederaan itu besar, kulit dia nampak macam melecur, warna merah-merah pink (merah jambu) macam kesan kulit yang melepuh dan dah tertanggal.
“Saya tanya Siti Bainun kenapa dengan Bella, Siti Bainun jawab Bella bergaduh dengan adik-beradik dia, main simbah-simbah air panas.
“Saya cakaplah takkan dibiarkan budak-budak bergaduh sampai macam ni dan Siti Bainun jawab tak boleh buat apa la kak, Aida tu bila dah marah, dia hilang akal,” kata Suhana.
Pada masa sama Saksi itu menjelaskan individu yang dikatakan adik-beradik Bella ialah dua orang penghuni rumah jagaan yang juga anak angkat Siti Bainun yang dipanggil sebagai Aida dan Balqis.
Saksi itu juga memberitahu, terdapat situasi yang mana semua penghuni Rumah Bonda dibawa berjalan-jalan ke Aquaria, KLCC, menghadiri majlis hari jadi dan mengambil gambar raya di studio, Bella telah ditinggalkan seorang diri di rumah tanpa sebarang makanan.
Bagaimanapun apabila saksi itu bertanya kepada Siti Bainun mengapa Bella tidak dibawa, Siti Bainun memberitahu bimbang orang sekeliling akan sangka Bella didera.
“Macam mana nak bawa kak, nanti orang ingat saya dera dia (Bella).” kata saksi itu.
Bagaimanapun, terdapat insiden yang menyebabkan saksi itu tidak tidur malam adalah apabila dia terjumpa Bella tidur di bilik laundry tanpa alas, tanpa tilam, tampa selimut dan tanpa bantal.
Insiden itu dilihat pada 21 Mei 2021 yang mana ketika saksi itu membuang sampah yang terletak di bilik laundry.
“Tong sampah tu terletak dalam bilik laundry tapi apabila saya cuba buka, pintu itu berkunci. Saya pusing kunci, tolak pintu dan masuk tapi lampu saya tak nyalakan. Masa masuk tu saya tersepak sesuatu dan bila saya buka lampu, saya nampak Bella sedang tidur dalam keadaan mengiring sebelah kiri. Bella tidur tanpa alas, tanpa selimut dan tanpa bantal.
“Saya terkedu dan tergamam. Bella tak sedar masa saya tersepak dia. Saya kemudian tutup lampu dan kunci semula pintu dan masuk bilik,” kata saksi itu.
Perbicaraan di hadapan Hakim Izralizam Sanusi bersambung lagi 13 Jun ini. – KOSMO! ONLINE


Tiada kawalan harga perkhidmatan vaksin di fasiliti swasta
Oleh HARRITH HISHAM

31 Mei 2022, 7:05 pm
KUALA LUMPUR – Kerajaan tidak menetapkan kawalan harga bagi perkhidmatan suntikan dos vaksin Cavid-19 yang ditawarkan di fasiliti kesihatan swasta mulai esok.
Timbalan Menteri Kesihatan I, Datuk Dr. Noor Azmi Ghazali berkata, bayaran vaksin tersebut adalah bergantung sepenuhnya kepada pihak swasta.
“Ini kerana bukan sahaja mereka perlu membeli vaksin malah perlu mengambil kira berkenaan kos konsultasi, perkhidmatan dan sebagainya. Kita tiada kawalan mengenai perkara tersebut.
“Selepas ini, mereka yang ingin mendapatkan dos pertama, mereka perlu pergi kepada fasiliti kesihatan swasta yang terdekat,” katanya kepada pemberita selepas merasmikan sambutan Majlis Hari Tanpa Tembakau Sedunia 2022 di SJKC Choong Wen, Jalan Klang Lama hari ini.
Mengulas lanjut, Azmi berkata, pihaknya kini masih memberi fokus utama kepada pemberian suntikan vaksin Covid-19 kepada kanak-kanak yang belum mencecah usia lima tahun lagi.
“Dianggarkan lebih 500,000 kanak-kanak lagi akan diberikan suntikan dos vakksin pertama apabila usia mereka mencecah lima tahun menjelang 31 Mei sehingga 31 December nanti,” ujarnya.

Sejak PICKids dilancarkan pada 3 Februari lalu, sejumlah 1,720,411 kanak-kanak berusia lima tahun hingga 11 tahun menerima dos vaksin Covid-19 pertama manakala sebanyak 33 peratus telah lengkap dua dos. – KOSMO! ONLINE


Akta kawalan tembakau akan dibentang Julai ini
Oleh HARRITH HISHAM

31 Mei 2022, 6:59 pm
KUALA LUMPUR – Akta baharu bagi kawalan tembakau dan merokok akan dibentangkan di Parlimen pada Julai nanti.
Timbalan Menteri Kesihatan I, Datuk Dr. Noor Azmi Ghazali berkata, pihaknya berharap draf tersebut mendapat sokongan daripada ahli-ahli Parlimen yang lain.
“Sebenarnya, kita sudah lama menunggu dan peratusan individu yang berhenti daripada amalan merokok juga adalah sangat rendah.
“Jadi, kita harap cadangan memperkenalkan Generasi Penamat (GEG) ini dapat membantu mengurangkan bilangan perokok pada masa hadapan,” katanya ketika berucap pada Majlis Hari Tanpa Tembakau Sedunia 2022 di SJKC Choong Wen, Jalan Klang Lama di sini hari ini.
Turut hadir Timbalan Menteri Pendidikan I, Datuk Dr. Mah Hang Soon, Presiden Majlis Kawalan Tembakau Malaysia (MCTC), Prof. Datuk Dr Lekhraj Rampal dan Presiden Persatuan Perubatan Malaysia, Dr. Koh Kar Chai.
Mengulas lanjut, Azmi memberitahu, draf terbabit sudah berada di peringkat Jabatan Peguam Negara (AGC) dan sedang menunggu kelulusan.

Azmi berkata, isu rokok ini bukan sahaja boleh menyebabkan pelbagai penyakit tidak berjangkit malah memberi kesan kepada prestasi dan produktiviti serta pembaziran jika tidak diambil tindakan segera.
“Justeru, usaha kawalan tembakau ini disasarkan untuk menurunkan prevalen merokok menjadi lebih rendah serta mempunyai generasi hadapan yang lebih sihat,” ujarnya. – KOSMO! ONLINE


Kanada cadang bekukan pemilikan pistol
Oleh KOSMO!

31 Mei 2022, 6:00 pm
OTTAWA – Perdana Menteri Justin Trudeau memaklumkan bahawa Kanada akan memperkenalkan larangan penuh terhadap pembelian dan penjualan semua jenis pistol, lapor Badan Penyiaran British (BBC).
Kerajaan pimpinannya mencadangkan undang-undang baharu yang akan membekukan pemilikan persendirian semua senjata api laras pendek.
Undang-undang berkenaan tidak akan mengharamkan pemilikan pistol sama sekali tetapi akan menjadikannya haram untuk dibeli.
Cadangan Trudeau dikemukakan beberapa hari selepas insiden tembakan di sebuah sekolah rendah di Texas, Amerika Syarikat yang membunuh 21 orang.
Rang undang-undang mengenainya akan dibentangkan kepada Parlimen Kanada Isnin ini. Ia antara lain, melarang tindakan membeli, menjual, memindahkan atau mengimport pistol di negara berkenaan.
“Selain menggunakan senjata api untuk menembak dan memburu dalam aktiviti sukan, tidak ada sebab untuk sesiapa di Kanada memerlukan senjata api dalam kehidupan harian mereka.

“Memandangkan kita melihat keganasan senjata api terus meningkat, adalah menjadi kewajiban kita mengambil tindakan,” kata Trudeau kepada pemberita.
Dalam pada itu, rang undang-undang tersebut juga akan menetapkan peraturan untuk kelopak raifal yang boleh diisi lima butir peluru sahaja pada sesuatu masa.
Lesen daripada pemilik senjata api yang terlibat dalam keganasan rumah tangga atau jenayah juga akan ditarik balik.
Trudeau turut mengumumkan pengharaman serta-merta ke atas 1,500 senjata api gred tentera.
Rang undang-undang baharu juga itu akan mengehadkan bilangan pistol yang dimiliki secara sah di Kanada. – Agensi